Monitor Extern nr.9/2015

Monitor Extern nr.9/2015


CUPRINS
	VALUL REFUGIAŢILOR ÎN EUROPA, „ÎNCEPUTUL UNUI EXOD”
	3

	ONU: în Europa urmează să ajungă un milion de imigranţi
	3

	Spaţiul Schengen se va prăbuşi - spaţiul Schengen nu se va prăbuşi
	3

	Donald Tusk: este începutul unui adevărat exod
	3

	Relocarea refugiaţilor împarte UE în două tabere
	4

	Atitudini critice ale politicienilor din statele membre UE
	6

	Viktor Orban, reacţie radicală
	7

	Merkel: „toleranţă zero faţă de xonofobie”
	8

	Afluxul de imigranţi va "ocupa şi schimba" Germania
	9

	Germania nu primeşte imigranţi din Balcani
	11

	SUA ar putea primi un număr mai mare de refugiaţi
	12

	„Alegem refugiaţi creştini întrucât nu atacă jurnaliştii în redacţie”
	12

	Lavrov: „Rădăcinile problemei refugiaţilor sunt politice”
	13

	Statele bogate din Golf nu primesc refugiaţi
	14

	GRECIA, ÎN CRIZĂ POLITICĂ: TSIPRAS A DEMISIONAT. URMEAZĂ ALEGERI ANTICIPATE
	15

	Planul de asistenţă financiară pentru Grecia, aprobat de Eurogrup
	15

	Economia Greciei a crescut
	16

	Grecii îşi îndreaptă atenţia către moneda digitală bitcoin
	17

	Aeroporturi regionale concesionate
	18

	Tsipras a demisionat - urmează alegeri anticipate
	18

	Reacţii
	19

	Reacţie carambol a lui Nicolas Sarkozy
	21

	Prima femeie prim-ministru în Grecia
	21

	Syriza s-a scindat
	21

	Syriza va câştiga alegerile anticipate - Syriza nu va câştiga alegerile anticipate
	22

	Tsipras cere susţinere pentru un nou mandat de premier
	23

	Principalii candidaţi
	24

	STERLEŢ: “EXISTENŢA REPUBLICII MOLDOVA CA STAT ESTE PUSĂ SUB SEMNUL ÎNTREBĂRII”
	26

	Dezastru economic anunţat
	27

	Opinii critice
	28

	Puternic val al crizei, în toamnă
	29

	Republica Moldova, “stat captiv”, unde integrarea europeană “a fost mimată”

	30

	Streleţ: “Forţe ostile aşteaptă vidul de putere”
	31

	 În cazul alegerilor anticipate, ar câştiga partidele pro-ruse
	33

	Memento
	34

	Criza din Republica Moldova îngrijorează Bruxelles-ul
	35

	VARIA
	37

	JOSEPH STIGLITZ  ŞI THOMAS PIKETTY, ALĂTURI DE LABURIŞTII BRITANICI
	37

	INDICII SIMPTOMATICE ALE UNEI NOI POSIBILE CRIZE
	38

	Dobânzi bancare negative, soluţie pentru evitarea recesiunii
	39


	În SUA, dobânzile negative vor produce efecte negative
	40

	TURCIA: ALEGERI ANTICIPATE ŞI TURBULENŢE INTERNE
	41

	Alegeri anticipate pe 1 noiembrie

	41

	Erdogan speră la reiterarea succesului din 2002
	42

	În vârtejul evenimentelor internaţionale
	42

	Ankara susţine necesitatea fâşiei de protecţie în nordul Siriei
	44

	Turcia, la graniţa turbulenţelor politice grave
	44

	FLASH. OPINII DE PRESĂ

	45

	“Alexis Tsipras asuma un risc calculat"

	45

	„Criza imigranţilor aduce haosul în Europa”

	46

	Putin refuză oferta Arabiei Saudite şi îl sprijină pe Al Assad
	48

	Frauda bancară uriaşă produce tulburenţe sociale în Moldova
	49

	Surse documentare
	51


VALUL REFUGIAŢILOR ÎN EUROPA, „ÎNCEPUTUL UNUI EXOD”

ONU: în Europa urmează să ajungă un milion de imigranţi 
Aproape un milion de migranţi urmează să ajungă în Europa, pe Marea Mediterană până la sfârşitul anului 2016, a estimat ONU, îndemnând statele europene să garanteze că primesc refugiaţi sirieni. Numărul persoanelor care traversează Marea Mediterană pentru a cere azil în Europa va atinge 400.000 anul acesta, iar anul viitor 450.000, potrivit „unor estimări optimiste” prezentate de Înaltul Comisariat ONU pentru Refugiaţi într-un document care însoţeşte un apel la strângerea unor fonduri de urgenţă. "În 2015, UNHCR anticipează 400.000 de nou-sosiţi pe Marea Mediterană care vor solicita protecţie internaţională în Europa. În 2016, acest număr ar putea atinge 450.000, poate mai mult"
 a avertizat Înaltul Comisariat ONU, adăugând că 360.000 de persoane au parcurs deja acest drum anul acesta.

Aproximativ 30.000 de refugiaţi şi imigranţi se află în Grecia, dintre care 20.000 pe Insula Lesbos. Un număr-record de migranţi traversează Grecia în Macedonia, unde mulţi iau trenul către Serbia. UNHCR a îndemnat la suplimentarea centrelor de primire în ţări ca Grecia şi Ungaria, în gestionarea acestui aflux. Ungaria a devenit o ţară de intrare de refugiaţilor şi imigranţilor în Uniunea Europeană, pe ruta Grecia-Macedonia-Serbia. 

Spaţiul Schengen se va prăbuşi - spaţiul Schengen nu se va prăbuşi

Oficialii ONU au tras un semnal de alarmă. „Spaţiul Schengen riscă să se prăbuşească - şi, foarte probabil, asta se va întâmpla dacă nu se va ajunge la o politică europeană comună în privinţa imigraţiei” a avertizat Peter Sutherland, Înaltul Reprezentant ONU pentru Imigraţie. Un număr record de refugiaţi se află de mai mult timp în statele vecine Siriei. Potrivit ONU, aproape 4 milioane de oameni au fugit din calea războiului în Liban, Turcia şi Iordania.
Sistemul Schengen nu va fi desfiinţat  a afirmat Jean-Claude Juncker, insistând asupra faptului că frontierele continentale trebuie consolidate. "Avem nevoie de o consolidare a Frontex, dar acest lucru necesită bani" a precizat preşedintele Comisiei Europene. Oficialul european a evocat "deschiderea canalelor legale pentru migrare"."Putem gestiona migrarea mai bine. Să nu uităm că suntem un continent care îmbătrâneşte"
 a menţionat Jean-Claude Juncker, apreciind că, în timp, migrarea se va transforma dintr-o problemă într-o resursă, dacă este bine gestionată. 

Donald Tusk: este începutul unui adevărat exod

Preşedintele Consiliului European, Donald Tusk, i-a catalogat drept "criminali" pe traficanţii de imigranţi, îndemnând la stoparea acestui trafic care s-a soldat cu mii de morţi de la începutul anului. "Este necesar să ne concentrăm” atât „asupra luptei împotriva traficului de fiinţe umane şi călăuzelor", cât şi „asupra operaţiunilor de salvare a vieţii oamenilor" a declarat Donald Tusk. "În fapt, în prezent putem vorbi de criminali, pentru că ei sunt direct responsabili de moartea miilor de persoane" a adăugat, subliniind că lupta împotriva acestor traficanţi "este lucrul cel mai important în acest moment". În opinia sa, este necesar "să se vobească despre contextul general" al acestei crize "dramatice". "Este vorba despre economie, este vorba despre securitate - nu doar de securitatea frontierelor europene, ci şi despre situaţia anumitor ţări din regiunea voastră".

Criza a dezvăluit "fenomene sociale precum xenofobia", a subliniat Tusk, în contextul în care sosirea a mii de migranţi, majoritatea fugind din calea sângerosului război din Siria, a provocat reacţii violente în anumite ţări europene. Preşedintele Consiliui European a declarat, pe de altă parte, că este vorba despre "începutul unui adevărat exod, ceea ce înseamnă că ne vom confrunta cu această problemă mulţi ani de-acum înainte"
.
Relocarea refugiaţilor împarte UE în două tabere 
Uniunea Europeană va redistribui 160.000 de refugiaţi în următorii ani. Anunţul a fost făcut de preşedintele Comisiei Europene într-un  discurs rostit la Strasbourg, în faţa Parlamentului Europei. Comisia Europeană a propus o clauză de solidaritate temporară. Dacă - din motive justificate sau obiective, de tipul unui dezastru natural - un stat membru nu poate participa total sau parţial la decizia de relocare a refugiaţilor, atunci va trebui să contribuie financiar la bugetul Uniunii Europene cu 0,002% din PIB-ul naţional. Comisia Europeană va analiza motivele comunicate de ţara respectivă şi va decide dacă se justifică sau nu neparticiparea ei la efortul colectiv pentru o durată maximă de 12 luni. În cazul unei participări parţiale la relocare suma va fi redusă proporţional se precizează într-un comunicat al Comisiei Europene.

Relocarea refugiaţilor se va face pe baze obligatorii, folosindu-se criterii obiective şi cuantificabile: 40% din mărimea populaţiei, 40% din PIB, 10% din media numărului de cereri de azil din trecut, 10% din rata de şomaj. „Comisia Europeană a propus un mecanism de urgenţă, în luna mai, pentru a reloca 40.000 de oameni din Italia şi Grecia. De aceea, propunem un al doilea mecanism de relocare a 120.000 de oameni din Grecia, Italia şi Ungaria. Trebuie să o facem obligatoriu” a subliniat Jean Claude Juncker, îndemnând membrii blocului comunitar să aplice legislaţia europeană pentru azilanţi, deja existentă. Preşedintele Comisieii Europene a criticat unele ţări membre UE, precum Polonia şi Ungaria, care se opun sistemului de distribuire. Jean-Claude Juncker a subliniat că Uniunea Europeană are nevoie de o politică externă mult mai puternică pentru a face faţă noilor provocări apărute pe scena internaţională.
Dacă, până acum, statisticile arătau că anul acesta au ajuns în Europa aproximativ 350.000 de refugiaţi, cifrele menţionate de preşedintele Comisiei Europene sunt mult mai mari. Jean-Claude Juncker a îndemnat la calm. „De la începutul anului, aproape 500.000 de oameni au ajuns în Europa. Cei mai mulţi au fugit din Siria, de teroarea Statului Islamic din Libia sau de dictatura din Eritreea. (...) Cifrele sunt impresionante. Pentru unii sunt înfricoşătoare, dar acesta nu este momentul să ne fie frică, dar este momentul să acţionăm împreună, cu determinare şi îndrăzneală: Uniunea Europeană, instituţiile ei şi ţările membre”.

Jean-Claude Juncker a susţinut ideea ajutorării imigranţilor. „Să o spunem deschis şi sincer pentru cetăţenii noştri adesea atât de îngrijoraţi! Atât timp cât vor mai dura războiul din Siria şi teroarea din Libia, criza refugiaţilor nu va dispărea pur şi simplu. Putem să construim ziduri sau garduri, dar gândiţi-vă puţin - pentru că am fost cu toţii demagogi - dacă ar fi fost vorba de voi şi de copilul vostru pe care îl duceţi în braţe, iar lumea pe care o ştiaţi ar fi zdruncinată în jurul vostru, nu ar exista preţ pe care să nu-l plătiţi, nici un zid pe care nu v-aţi căţăra, nici o mare pe care să nu navigaţi, nici o graniţă pe care să nu o treceţi”. Şeful Comisiei Europene a avut, totuşi, şi cuvinte de laudă pentru ţările europene. Cu ajutorul navelor şi elicopterelor puse la dispoziţie de 29 de state au fost salvaţi doar în acest an peste 120.000 de refugiaţi a declarat Jean-Claude Juncker. A admis, pe de altă parte, că Uniunea Europeană „are nevoie de o politică externă mai viguroasă şi mai conştientă de ceea ce se întâmplă pe scena mondială”.
Jean-Claude Juncker a avut un schimb de replici tăioase cu euroscepticul Nigel Farage, care a încercat să-l întrerupă în timp ce vorbea despre solidaritatea Uniunii Europene. Răspunsul lui Jean-Claude Juncker a fost tranşant. „Mă puteţi întrerupe din când în când, dar nu voi răspunde de fiecare dată la ceea ce spuneţi, întrucât ceea ce spuneţi nu are nicio valoare”
 a afirmat preşedintele Comisiei Europeme, bătând cu palma în pupitru. 

Distribuirea refugiaţilor a împărţit Uniunea Europeană în două tabere. Pe de o parte, există state precum Germania, Franţa şi Suedia, care vor un sistem obligatoriu de cote. Alte ţări, nu sunt de acord. Astfel, Polonia, Slovacia, Estonia şi România, între altele, cer ca aceste cote să fie stabilite de fiecare ţară în parte.
State care acceptă sistemul de cote: Germania; Franta; Austria; Suedia.
State scutite de sistemul de cote: Italia; Grecia; Ungaria.
State care acceptă cote voluntare: România; Slovacia; Cehia; Polonia; Cipru; Belgia;  Spania; Estonia; Lituania; Letonia; Croaţia; 
State voluntare: Danemarca; Irlanda; Marea Britanie; Finlanda;  Malta; Portugalia; Olanda; Luxemburg.  
„Gândiţi-vă la o localitate cu 500 de locuitori unde ajunge un singur om şi i se spune: „Nu, nu, nu avem loc şi pentru el, nu-l putem ajuta". Aici vorbim de o datorie morală profundă, avem o responsabilitate umană”
 a declarat Stefan Lofven, premierul Suediei.
„Condiţiile variază de la o ţară la alta, sunt standarde diferite, asta înseamnă că mulţi refugiaţi se tem că vor ajunge într-o ţară UE cu standarde scăzute şi unde nu pot obţine azil. Asta împinge oamenii mai ales către Germania, dar şi către Suedia şi Austria”
 a afirmat cancelarul Austriei, Werner Faymann.

Potrivit calculelor, în Germania vor ajunge cei mai mulţi refugiaţi - până la 40.000 de persoane. Franţa ar urma să primească aproximativ 30.000, Marea Britanie şi Spania - aproximativ 20000.  „Dacă mă întrebaţi, cred că ne descurcăm cu o jumătate de milion de refugiaţi anual, pentru câţiva ani, nu am nicio îndoială. Nu este exclus să putem primi şi mai mulţi. Dar ca să zici: germanii sunt puternici, iar restul Europei să spună că nu e disponibilă, nu merge aşa”
 a declarat vicecancelarul Germaniei, Sigmar Gabriel.

Atitudini critice ale politicienilor din statele membre UE 

Reacţiile liderilor europeni la măsurile anunţate de preşedintele Comisiei Europene, Jean-Claude Juncker cu privire la obligativitatea cotelor de refugiaţi nu au întârziat să apară. Premierul Cehiei a precizat că măsurile anunţate de Jean-Claude Juncker sunt inutile. „Sunt convins că Europa nu are nevoie de noi planuri în ceea ce priveşte modalitatea de rezolvare a crizei migraţiei. Este necesar să trecem de la masa de negocieri la acţiune şi să muncim din greu ca să aplicăm acele măsuri pe care le-am aprobat cu alţi lideri ai UE în ultimele luni”
 a declarat Bohuslav Sobotka, şeful guvernului de la Praga. Cehia are în vedere să conteste,decizia cotelor de imigranţi la Curtea europeană de justiţie, a afirmat vicepremierul Pavel Belobradek. "Va fi foarte complicat să ni se impună ceva, împotriva voinţei noastre. Va fi o luptă juridică în cadrul Uniunii Europene".”Cehia este solidară. Am propus primirea de refugiaţi fără cote. Din acest motiv, nu este correct să ni se impună aşa ceva, mai ales dacă persoanele respective nu vor să vină la noi”
.  
Obligativitatea cotelor pentru fiecare ţară membră nu a fost bine primită nici de Slovacia. Ministrul sloven de Interne a respins orice formă de obligativitate şi a insistat că problema refugiaţilor ar trebui abordată în mod liber de fiecare ţară în parte. 
Noile măsuri au fost criticate şi de Polonia. Politicieni polonezi au afirmat că ţara este supusă unei presiuni. „Polonia nu-şi permite să accepte imigranţi economici. Trebuie să ne asigurăm că acţiunile noastre nu atrag un val necontrolat de astfel de imigranţi”
 a precizat  premierul Poloniei, Ewa Kopacz.  „Ceea ce auzim astăzi din partea lui Juncker este, într-un anumit fel, o încercare de face presiune asupra noastră. Guvernul polonez nu ar trebui să cedeze în niciun caz acestei presiuni”
 a declarat Beata Szydło, candidat la funcţia de premier din partea principalului partid de opoziţie. 
Discursul lui Jean-Claude Juncker a fost primit cu indignare de extrema dreapta franceză. „Este un şantaj al statelor, plănuit la nivel internaţional. Adevăraţii vinovaţi pentru moartea unui băieţel sirian nu sunt cetăţenii europeni, învinovăţiţi, în fiecare zi, din ce în ce mai mult. Ştim deja cine sunt adevăraţii criminali. Acuz principalii lideri mondiali şi europeni: Washington, Londra, Paris şi Bruxelles”
 a afirmat Marine Le Pen, europarlamentar şi preşedinta Frontului Naţional. Printr-un comunicat, Marine Le Pen i-a solicitat guvernului francez "să suspende de urgenţă acordurile Schengen şi să-şi consolideze frontierele, cu precădere cea cu Germania"
 în faţa valului de zeci de mii de refugiaţi. Printr-un comunicat, Marine Le Pen i-a solicitat guvernului francez "să suspende de urgenţă acordurile Schengen şi să-şi consolideze frontierele, cu precădere cea cu Germania" în faţa valului de zeci de mii de refugiaţi.  Preşedinta Frontului Naţional a afirmat că guvernul de la Paris “s-a pus în cea mai proastă situaţie cu putinţă, acceptând ca asupra francezilor să apese povara imigranţilor pe care Germania i-a determinat să vină în Europa”, cu menţiunea că este vina responsabililor politici din Franţa “de la UMP până la Partidul Socialist, care au demigrat şi au respins, în mod constant,  frontierele naţionale"
.    
Cancelarul german, Angela Merkel le-a atras atenţia imigranţilor că, dacă vin din motive economice în Germania, nu vor fi primiţi. „Cei care nu fug de persecuţiile politice sau de război, ci vin la noi din raţiuni economice, nu vor putea rămâne în Germania, indiferent cât de dificile sunt vieţile lor personale. Vom accelera procesul de identificare şi pe cel de înregistrare şi le vom derula mult mai rapid decât până acum”
 a precizat Angela Merkel. 
Viktor Orban, reacţie radicală

Viktor Orban a făcut declaraţii radicale privind problema imigranţilor. Este convins, de exemplu, că valul de refugiaţi musulmani ameninţă identitatea creştină a Europei. „Părerea mea este că avem dreptul să nu primim mari comunităţi musulmane. Aceasta este politica noastră. Noi nu vrem. Nu ne place tot ce vine din Occident. Probabil, le-a plăcut celor care au făcut-o, dar nouă nu ne place”
 a declarat Viktor Orban. 
,,Reacţia Europei este o nebunie. Trebuie să recunoaştem că politicile europene greşite din domeniul imigraţiei au condus la această situaţie. Sunt iresponsabili acei politicieni europeni care le promit imigranţilor o viaţă mai bună şi care îi încurajează să lase totul în urmă şi să-şi rişte vieţile ca să se mute în Europa. Dacă Europa nu-şi revine la o gândire de bun simţ, se va vedea nevoită să se bată pentru propria soartă" a afirmat premierul ungar. Şeful guvernului de la Budapesta a fost criticat ferm pentru primul gard ridicat în faţa imigranţilor. În replică, s-a arătat gata să ridice oricâte ziduri consideră că sunt necesare. „Dacă traficanţii şi imigranţii ilegali vor să vină în număr mare în Ungaria prin Croaţia, atunci vom avea nevoie de garduri şi acolo. Nouă, maghiarilor, ne este foarte teamă, europenii au şi ei temeri, deoarece vedem că liderii europeni, inclusiv premierii, nu sunt în stare să ţină situaţia sub control. Nu este o problemă europeană. Este problema Germaniei. Nimeni nu vrea să rămână în Ungaria. Nu ne este greu cu cei care vor să stea în Ungaria, dar nimeni nu vrea să rămână în Ungaria, în Slovacia, Polonia sau Estonia. Toţi vor să ajungă în Germania”
. 
Viktor Orban şi-a exprimat speranţa că pachetul legislativ anti-imigraţie, adoptat de Parlamentul de la Budapesta, va fluidiza fluxul migrator. „Nu pot promite că va avea succes a doua zi. Dar, pas cu pas, e clar că Ungaria va reuşi să preia controlul la graniţe. Vom putea respecta toate reglementările europene create pentru ţările membre. De aceea sunt aici. I-am cerut domnului Schultz să-i roage pe reprezentanţii Parlamentului European să nu mai critice Ungaria pentru că face ce trebuie. În loc să ne criticaţi, mai bine ne lăsaţi să ne facem treaba, conform legislaţiei comunitare”
. 
 Parlamentul de la Budapesta a declarat "stare de criză provocată de o migraţie în masă"
, ceea ce permite poliţiei şi armatei să supravegheze înregistrarea imigranţilor şi să deschidă centre de detenţie în centrele de primire.  „Afirm că orice imigrant care va sări gardul de la graniţa cu Serbia va risca trei ani de închisoare. De asemenea, Ungaria înfiinţează noi zone de tranzit în care refugiaţii care vor să depună cereri de azil vor fi obligaţi să stea până când vor primi un răspuns”. 
În Ungaria au apărut manifestări xenofobe, regăsite şi în segmente ale mass media apropiate partidului naţionalist radical Jobbik. O femeie cameraman de la postul ungar de televiziune online N1TV a lovit imigranţi, inclusiv copii, în timp ce fugeau de poliţie, în cursul unor tulburări care au avut loc la Roszke, în sudul Ungariei. În urma incidentului, două partide de opoziţie - Coaliţia Democrată (DK) şi Dialog pentru Ungaria (PM) - au depus plângeri penale împotriva jurnalistei, pentru "atac asupra unui imigrant". Partidul Dialog pentru Ungaria a transmis că premierul Viktor Orban şi Gabor Vona, liderul partidului naţionalist Jobbik, sunt "responsabili personal pentru ce s-a întâmplat". Formaţiunea politică a cerut ca Viktor Orban şi Gabor Vona să spună clar "adepţilor lor că acesta este un comportament inacceptabil chiar şi pentru ei"
. 

Lajos Kosa, deputat din cadrul partidului de guvernământ din Ungaria, Fidesz, a declarat că mobilizarea armatei în actuala situaţie generată de imigraţie este "necesară şi constituţională". "Mobilizarea armatei are rolul de protejare a populaţiei" a menţionat Lajos Kosa după o şedinţă a Comisiei pentru Apărare din Parlamentul Ungariei. "Şi alte state, precum Austria, Cehia, Danemarca şi Slovacia, au recurs la ajutorul propriilor armate. Spre deosebire de ceea ce susţin socialiştii şi liberalii, militarii nu vor împuşca imigranţi la frontieră" a subliniat deputatul Fidesz. La rândul său, Adam Mirkoczki, reprezentant al formaţiunii naţionaliste Jobbik, şi-a exprimat susţinerea pentru această iniţiativă, subliniind că necesitatea mobilizării armatei este "evidentă". Iniţiativa a fost criticată de opoziţie, care a catalogat-o drept "neconstituţională"
.
Merkel: „toleranţă zero faţă de xonofobie”

Angela Merkel a ameninţat cu proceduri judiciare statele membre UE care încalcă acordurile cu privire la refugiaţi, într-o conferinţă de presă susţinută la Essen, la finalul căreia mai mulţi imigranţi sirieni i-au mulţumit. Cancelarul german a anunţat că va continua să poarte negocieri "intense" cu omologii săi europeni pe tema crizei refugiaţilor din Europa, aflată în plină desfăşurare. Ea a subliniat că toate sarcinile şi responsabilităţile aferente afluxului de imigranţi este necesar să fie distribuite corect între statele membre UE, pentru a asigura o "distribuire corectă a poverii". "Politica în vigoare în Europa cu privire la azil nu funcţionează", a declarat cancelarul german. "Acest sistem va trebui revizuit în întregime"
.
Angela Merkel a subliniat că această criză a refugiaţilor şi provocările ei pot fi  soluţionate doar dacă Europa cultivă o responsabilitate comună, îndemnând statele membre Uniunii Europene să renunţe la refuzul de a primi imigranţi. De asemenea, a precizat că există aşteptarea ca statele din Uniunea Europeană să se ridice la înălţimea Convenţiei de la Geneva cu privire la refugiaţi, reiterând că va iniţia proceduri judiciare împotriva statelor care încalcă politica europeană în domeniul imigraţiei. "Toată Europa se va supune încercării, conform mărimii şi puterii economice a fiecărei ţări" a declarat şefa guvernului de la Berlin. Cancelarul german a adăugat că refugiaţii care fug din calea războiului şi tulburărilor politice din ţările lor de origine vor fi trataţi în mod diferit faţă de imigranţii "economici". "Cei care au o perspectivă reală să rămână aici urmează să fie triaţi rapid şi distribuiţi între statele noastre membre".
Cancelarul german a insistat asupra intensificării extremismului de dreapta, avertizând că Germania se află din nou sub ameninţarea terorismului şi radicalizării populaţiei prin ideologii de natură fascistă. "Trebuie să fim atenţi şi să ţinem sub observaţie ultimele evoluţii şi să ne opunem totodată acestora în mod hotărât" a subliniat. Cancelarul german a adăugat că nu trebuie să se repete o "ruşine" de tipul seriei de crime comise de mişcarea Clandestinitatea Naţional Socialistă. Angela Merkel a reiterat principiul "toleranţei zero" faţă de incitarea la ură şi xenofobie, subliniind că atacurile împotriva locuinţelor imigranţilor şi solicitanţilor de azil vor fi urmărite penal “cu întreaga greutate a legii”
. Şeful serviciilor interne germane de informaţii, a lansat un avertisment  privitor la radicalizarea extremei dreapta în condiţiile afluxului de imigranţi.  „Ceea ce vedem legat de criza refugiaţilor este mobilizarea (…) extremei dreapta, dar şi a unor segmente ale extremei stânga”
, care li se opun, a declarat Hans-Georg Maassen. Potrivit raportului Oficiului federal de protectie a Constituţiei, prezentat  de ministrul de Interne, Thomas de Maizière, şi de Hans-Georg Maassen, numărul violenţelor comise de extrema dreapta a crescut cu 24%. “Actele de violenţă sunt îndreptate cu precădere împotriva imigranţilor”
. Deputatul CDU/CSU Stephan Mayer a apreciat că situaţia este alarmantă. "Statul trebuie să manifeste o fermă intoleranţă faţă de orice formă de extremism"
.  
Afluxul de imigranţi va "ocupa şi schimba" Germania

Afluxul de imigranţi în Germania, "care îţi taie respiraţia", va "ocupa şi schimba" ţara în următorii ani, a declarat Angela Merkel, subliniind că Berlinul  nu poate soluţiona singur criza. Cancelarul german a anunţat, de asemenea, că Germania va urgenta procedurile de azil, va construi locuinţe suplimentare şi va angaja suma de şase miliarde de euro. Angela Merkel a subliniat, însă, că Germania nu poate soluţiona singură criza imigranţilor şi a îndemnat toate statele membre ale Uniunii Europene să accepte să depună eforturi în acest sens.
Angela Merkel le-a mulţumit voluntarilor care i-au ajutat şi primit pe imigranţi, afirmând că aceştia "au prezentat o imagine a Germaniei care ne poate face mândri de ţara noastră". Aceşti imigranţi, care au nevoie de protecţie, o vor primi, a promis, adăugând că "aceia care nu au nicio şansă să primească azil vor trebui să se întoarcă la casele lor rapid". 

Şefa guvernului de la Berlin a menţionat că Germania este "o ţară care doreşte să accepte oameni", dar "a venit timpul ca UE să preia partea sa de povară". "Vom reuşi să facem faţă acestor provocări dacă ne vom bizui pe solidaritatea europeană". Cancelarul german a precizat că Germania - care aşteaptă să primească 800.000 de cereri de azil anul acesta - ar putea cheltui în anul 2016 până la zece miliarde de euro cu gestionarea afluxului.  Angela Merkel a devenit o eroină printre imigranţi, însă mulţi dintre aliaţii ei conservatori afirmă că acţiunile sale transmit un "semnal total greşit". Imigranţii au fost aclamaţi de locuitori, la sosirea în gara din München, însă nu toţi germanii sunt împăcaţi cu ideea acestui aflux. Două centre de cazare pentru azilanţi au fost incendiate. Poliţia germană  a confirmat că unul dintre incendii a fost "motivat politic"
.

Sprijinul acordat imigranţilor a îmbrăcat forme inedite. Astfel, un convoi de aproximativ 140 de maşini conduse de activişti din Germania şi Austria a pătruns pe teritorul Ungariei pentru a lua imigranţi şi a-i ajuta să ajungă în vestul Europei, într-o iniţiativă intitulată "convoiulrefugiaţilor"
. Convoiul, care a ajuns în Ungaria, de la Viena, pentru a prelua refugiaţi şi a-i trece frontiera în Austria, „s-a împărţit între localitatea de frontieră Hegyeshalom, oraşul Gyor şi Budapesta”. Organizatorul grupului a declarat că mulţi voluntari au venit în Ungaria din proprie iniţiativă şi anterior pentru a-i ajuta pe refugiaţi să ajungă în Austria. Motivul: acţiunea este "mai sigură" în grup. Răspunzând poliţiei din Austria, care a avertizat că participarea la acţiune riscă să fie pedepsită, organizatorul a subliniat că voluntarii riscă "ridicol de puţin" prin comparaţie cu refugiaţii. „Ar fi mai bine ca poliţia să-i pedepsească pe cei care nu-i iau pe imigranţi
 a adăugat. Voluntarii au oprit la Nickelsdorf „pentru a protesta faţă de Acordurile de la Dublin”
. Convoiul a fost escorat de poliţia austriacă până la frontiera ungară. 

Purtătorul de cuvânt al poliţiei ungare a avertizat că oricine preia imigranţi şi îi trece frontiera încalcă legea. Patru activişti austrieci care au încercat deja să facă acest lucru au fost arestaţi sub acuzaţia de trafic de persoane, dar ulterior au fost eliberaţi. Cu toate acestea, numeroşi activişti au reuşit să preia imigranţi din Ungaria, fără să fie opriţi de poliţie. Potrivit poziţiei Ministerului austriac de Interne, ajutorarea refugiaţilor să treacă frontiera în Austria „nu poate fi considerată o faptă penală”. Întrebată dacă poliţia va acţiona împotriva oricui va încerca să-i ajute pe imigranţi să ajungă la frontieră, fără să-i ajute în mod direct să o treacă, purtătoarea de cuvând a poliţiei ungare a declarat că o astfel de acţiune va fi considerată "ajutorare a unui imigrant ilegal"
 dacă implică tranzacţii de natură financiară, adăugând că este necesară o verificare de la caz la caz.

Ungaria a blocat, anterior, imigranţii care călătoreau către vestul Europei, dar a revenit asupra acestor restricţii după ce a depus eforturi să facă faţă miilor de persoane care şi-au instalat tabere la Budapesta. Autorităţile ungare au continuat să lucreze la construirea unei bariere la frontiera cu Serbia, iar Parlamentul ungar a adoptat un pachet de măsuri dure împotriva "imigranţilor ilegali". Premierul ungar a declarat că "atât timp cât nu putem apăra frontierele externe ale Europei, nu merită să vorbim despre câte pesoane putem accepta". A apreciat că imigranţii care încearcă să ajungă în Germania caută mai degrabă "stilul de viaţă german" decât securitatea fizică. Dacă valul va continua, va pune în pericol "statele-providenţă creştine"
.
Germania nu primeşte imigranţi din Balcani 

Dacă Germania deschide graniţa pentru refugiaţii din zone de conflict precum Siria şi Irak, o închide pentru imigranţii care vin din Balcanii de Vest. Autorităţile de la Berlin vor respinge aproape toate cele 75.000 de cereri de azil din partea est-europenilor, pentru a face faţă numărului mare de migranţi din Orientul Mijlociu. Oficialii germani afirmă că sunt nevoiţi să procedeze astfel, întrucât nu pot face faţă financiar unui număr atât de mare de azilanţi, iar varianta creşterii taxelor şi impozitelor nu este luată, pentru moment, în discuţie. 
Germania şi-a relaxat politica - nu-i mai expulzează pe refugiaţii sirieni în ţara din care au intrat prima oară pe teritoriul UE. Decizia oficialilor de la Berlin este aplicată, discret, de mai mult timp. „Este scris în legile noastre că fiecare om urmărit politic sau care fuge din calea războiului civil are dreptul la un tratament corect, la azil sau să fie recunoscut ca refugiat de război. Trebuie să existe o cooperare foarte bună între landurile germane şi guvern. Lucrăm la acest lucru. Vom schimba şi legile la nevoie (...) pentru că nu putem lucra aşa în faţa provocării cu care ne confruntăm”
 a declarat Angela Merkel.
Pe de altă parte, guvernul german a decis să deschidă piaţa muncii pentru cetăţenii din Balcani, în dorinţa de a pune capăt afluxului de cereri de azil provenite din această regiune. Cancelarul Angela Merkel şi şefii partidelor care formează coaliţia de guvernare au căzut de acord pentru „crearea unei posibilităţi de imigraţie legală în vederea ocupării unui loc de muncă în Germania pentru cetăţenii care provin din Macedonia, Bosnia-Herţegovina, Serbia, Albania, Kosovo şi Muntenegru”, se arată într-un comunicat. „Oricine poate justifica un contract de muncă sau de ucenicie va putea veni să muncească sau să înceapă să se pregătească”. 

Acordarea permiselor de muncă pentru cetăţenii din Balcani era o revendicare a Partidului Social Democrat. Ministrul Muncii, Andrea Nahles, a formulat o propunere în acest sens. Proiectul lui Andrea Nahles prevede un contingent de 20.000 de permise de şedere pe an care ar putea fi atribuite cetăţenilor din cele şase state balcanice pe o durată de cinci ani, cu condiţia ca aceştia să poată justifica un contract de muncă sau de ucenicie valid. Zeci de mii de albanezi şi kosovari au ajuns în Germania de la începutul anului cerând azil, însă şansele de a obţine statutul de refugiat sunt scăzute. În plus, şansele au scăzut după ce coaliţia aflată la putere a decis să acorde pentru Kosovo, Albaniei şi Muntenegrului statut de ţări sigure. „Solicitarea azilului nu este cea mai bună cale pentru aceşti imigranţi. În cazul în care cererea lor de azil este respinsă, aceşti imigranţi trebuie să se întoarcă în ţările lor de origine, iar Berlinul ar dori să accelereze procesul”
 a afirmat purtătorul de cuvânt al Ministerului Muncii şi Afacerilor Sociale. 
Economia germană poate integra o parte din aceste persoane pentru a acoperi penuria de mână de lucru în sectorul medical sau în anumite meserii tehnice. Pentru a preveni riscul de dumping social, care ar putea apărea dacă imigranţii ar fi plătiţi mai puţin decât germanii, acordarea permisului de şedere va fi condiţionată de un contract de muncă sau de pregătire profesională cu condiţiile obişnuite, se precizează în comunicat. De la 1 ianuarie 2014 au fost eliminate restricţiile privind libera circulaţie a lucrătorilor români şi bulgari pe piaţa forţei de muncă din Germania în cadrul unui acord care le păstrase în vigoare pe o perioadă de şapte ani după aderarea la Uniunea Europeană.

SUA ar putea primi un număr mai mare de refugiaţi
În Statele Unite mii de oameni au semnat o petiţie prin care cer autorităţilor să accepte 65.000 de refugiaţi sirieni. Aproape 2.000 dintre aceştia şi-au exprimat disponibilitatea de a găzdui imigranţi. Semnatarii petiţiei afirmă că Statele Unite au un rol important în situaţia de acum din ţări precum Siria şi trebuie să asume responsabilitatea în acest sens. În replică la cererea populaţiei, un purtător de cuvânt de la Casa Albă a declarat că preşedintele Barack Obama analizează o serie de răspunsuri la criza refugiaţilor din Europa.
Statele Unite sunt dispuse să accepte un număr mai mare de refugiaţi, pentru a veni în ajutorul aliaţilor din Uniunea Europeană a afirmat John Kerry. Secretarul de Stat american a precizat că preşedintele SUA este decis să asume un rol de conducere al Washingtonului în chestiuni umanitare. "Analizăm cifrele pe care le putem gestiona în contextul crizei din Siria şi din Europa"
 a afirmat John Kerry. În prezent, Statele Unite au o cotă anuală de refugiaţi stabilită la 70.000. De la începutul războiului civil din Siria - cu patru ani şi jumătate în urmă - Statele Unite au primit 1.500 de refugiaţi sirieni.
„Alegem refugiaţi creştini întrucât nu atacă jurnaliştii în redacţie”

Autorităţile comunei franceze Charvieu-Chavagneux, din departamentul Isère, au transmis că sunt pregătite să primească refugiaţi, însă "sub condiţia ca familia să fie creştină", întrucât creştinii "nu recurg la decapitarea patronului lor". Autorităţile comunei Charvieu-Chavagneux explică de ce îi privilegiază pe refugiaţii creştini. Potrivit oficialilor locali, "cei de religie creştină nu pun în pericol siguranţa celuilalt; nu atacă trenurile înarmaţi cu puşti Kalaşnikov, nu atacă jurnalişti reuniţi în redacţie şi nu recurg la decapitarea patronului lor aşa cum am văzut la câţiva kilometri distanţă de comuna noastră". Premierulo francez, Manuel Valls, a replicat că "nu triem în funcţie de religie, dreptul la azil este universal". Comună cu 8.250 de locuitori, Charvieu-Chavagneux este situată la 16 kilometri de Saint-Quentin-Fallavier, din departamentul Isère, unde Yassin Salhi a încercat să producă o explozie la o uzină după ce şi-a decapitat angajatorul în 26 iunie. În mesajul său, comuna face referire la apelul Papei Francisc de primire a refugiaţilor şi, de asemenea, la o promisiune a Sfântului Louis, în 1250, de a-i proteja pe creştinii din Orient: "Această promisiune a traversat secolele, determinând Franţa să fie o protectoare fidelă a creştinilor din Orient"
 au transmis autorităţile locale din Charvieu-Chavagneux.
Papa Francisc a îndemnat parohiile şi comunităţile religioase din Europa să primească o familie de refugiaţi, într-un gest de solidaritate care va începe cu Vaticanul. "Îndemn parohiile, comunităţile religioase, mănăstirile şi sanctuarele din toată Europa să (...) primească câte o familie de refugiaţi"
. Două familii urmează să fie primite în parohii de la Vatican a anunţat Suvernaul Pontif. Papa Francisc a subliniat că nu este suficient să le spui "aveţi curaj, rezistaţi acolo" sutelor de mii de oameni care fug "din calea morţii şi foametei" şi care „mărşăluiesc” către ceea ce a numit "speranţa vieţii"
. Suveranul Pontif le-a cerut episcopilor din Europa să-şi îndemne diocezele să găzduiască refugiaţi.
Lavrov: „Rădăcinile problemei refugiaţilor sunt politice”

Şeful diplomaţiei ruse, Serghei Lavrov, a afirmat că Europa poartă o vină prin politica pe care o duce în statele de unde provin aceşti refugiaţi. „Este corect ca acele ţări care sunt responsabile de declanşarea conflictelor să asume responsabilitatea de a acorda ajutor umanitar victimelor acelor conflicte” a declarat Serghei Lavrov. „Desigur, există tentaţia pur şi simplu să te uiţi să vezi câţi bani lipsesc pentru ajutor umanitar şi să le recomanzi guvernelor să aloce fonduri suplimentare. Am auzit că cineva propune ca acest lucru să fie făcut în mod obligatoriu. Însă, o asemenea abordare mecanicistă nu va funcţiona. Înţelegeţi acest lucru din exemplul încercării UE de a soluţiona în mod asemănător problema refugiaţilor. În orice caz, o asemenea abordare nu poate funcţiona (...), pentru că rădăcinile problemei sunt politice”
 a precizat ministrul rus de Externe. 

Sergheï Narişchin, preşedintele Dumei de la Moscova, nu a exclus posibilitatea ca actualul val de imigranţi către Europa să fi fost premeditat, scopul fiind destabilizarea ţărilor prospere din Uniunea Europeană.  "Nu sunt partizanul teoriilor conspiraţiei, dar lucrurile sunt evidente: nu este Europa ţinta celor care, cu persistenţă maniacală, au destabilizat Africa de nord şi Orientul Mijlociu de-a lungul ultimilor ani?”. Potrivit oficialului rus, “este foarte probabil să se fi presupus şi ştiut” că aceşti “refugiaţi”, “oameni necăjiţi care fug din calea unei morţi anunţate aveau să se îndrepte în grabă către ţările bogate din Uniunea Europeană”
. Preşedintele Dumei ruse a afirmat că, în marea lor majoritate, liderii politici ai Europei preferă să treacă sub tăcere adevăratele cauze ale afluxului de refugiaţi. 
Statele bogate din Golf nu primesc refugiaţi

Multe ţări europene au fost criticate pentru felul în care au gestionat criza imigranţilor. Organizaţiile neguvernamentale atrag însă atenţia că vinovate sunt şi statele bogate din Golf. Qatarul, Emiratele Arabe Unite, Arabia Saudită şi Kuweitul sunt patru exemple de ţări care, deşi sunt mult mai aproape de zona de conflict din Siria şi Irak şi ar avea posibilitatea să găzduiască refugiaţi, nu au oferit azil.

Potrivit The Washington Post, care citează oficiali ai organizaţiilor Human Rights Watch şi Amnesty International, statele arabe bogate din Golful Persic nu au făcut nimic pentru a-i ajuta pe refugiaţii din Siria şi celelalte ţări din vecinătate afectate de război. Concret, Qatar, Emiratele Arabe Unite, Arabia Saudită, Kuweit, Oman şi Bahrein nu au oferit nici un loc de adăpost pentru refugiaţii din Siria. „Este un lucru şocant, dacă ne gândim că vorbim de ţări bogate, iar toate aceste state nu sunt total străine de războiul civil din Siria”. Arabia Saudită, Qatarul, Emiratele Arabe Unite şi Kuweitul „au trimis milioane de dolari sprijin financiar rebelilor” care vor îndepărtarea de la putere a lui Bashar al-Assad.  „Fac foarte puţin în ceea ce priveşte imigranţii. De fapt nu au nici un fel de politică în ceea ce-i priveşte pe refugiaţi, nu primesc refugiaţi. Dacă încerci să te strecori şi te prind, te expulzează” a afirmat Joshua Landis, directorul Centrului pentru Orientrul Mijlociu. Amensty International apreciază că aceste state ar trebui să-şi schimbe politica în privinţa migraţiei. 
Politica statelor bogate din Golf privind imigraţia are explicaţii. „În primul rând, sunt deja supra-aglomerate cu străini. 50% dintre cei care locuiesc în acesta state din Golf sunt străini. În state precum Emiratele Arabe Unite, 88% dintre locuitori sunt străini, 85% în Kuweit, 70% în Bahrain, 32 în Arabia Saudită. Sunt sufocaţi de străini, forţă de muncă străină, cu contracte de muncă pe perioadă determinată, dar se tem că străinii ar putea să preia controlul. Deci, există o structură legală foarte strictă în ceea ce priveşte forţa de muncă străină, dar nu îi lasă pe refugiaţi să vină în ţară”
 a apreciat Joshua Landis. 
Pe de altă parte, statele din Golf nu au rămas total indiferente faţă de soarta refugiaţilor sirieni. Potrivit Chatham House, principala ţară arabă donatoare pentru refugiaţii sirieni este Kuwaitul - pe locul al patrulea, la nivel internaţional, după Statele Unite, Marea Britanie şi Germania. Arabia Saudită şi Emiratele Arabe Unite se află, la rândul lor, printre primele zece state donatoare.
GRECIA, ÎN CRIZĂ POLITICĂ: TSIPRAS A DEMISIONAT. URMEAZĂ ALEGERI ANTICIPATE
Planul de asistenţă financiară pentru Grecia, aprobat de Eurogrup
Miniştrii de Finanţe ai statelor din zona euro au aprobat, în 14 august,, noul plan de asistenţă financiară destinată Greciei. Liderii zonei euro au ajuns la un acord cu partea elenă pentru negocierea unui al treilea program de asistenţă financiară, care să permită rămânerea Greciei în zona euro. Grecia are o datorie totală de peste 320 de miliarde de euro, dintre care 65% către ţări din zona euro şi către FMI, iar 8,7% către Banca Centrală Europeană. "Planul a fost aprobat. Mesajul transmis de Eurogrup este puternic şi clar: Grecia va rămâne în zona euro"
 a declarat, la finalul reuniunii, Jean-Claude Juncker, preşedintele Comisiei Europene. Noul plan prevede acordarea unor credite în valoare de 86 de miliarde de euro, în următorii trei ani. În schimbul împrumuturilor oferite de Comisia Europeană, Banca Centrală Europeană, Mecanismul European de Stabilitate şi Fondul Monetar Internaţional, Grecia va adopta o serie de reforme macroeconomice, în sensul creşterii taxelor şi reducerii deficitului bugetar. 
Guvernul de la Atena primeşte "imediat"
 12,5 miliarde de euro pentru achitarea unor datorii (inclusiv a unei rate de 3,2 miliarde către BCE - cu scandenţa pe 20 august - şi 500 de milioane pentru reducerea arieratelor. Ulterior, Grecia va primi încă 10 miliarde de euro pentru recapitalizarea sectorului bancar. Parlamentul Greciei a aprobat planul de asistenţă financiară, al treilea din ultimii cinci ani.

Anterior, Ministerul german de Finanţe precizase că va ridica "unele probleme" legate de acordul dintre creditori şi Grecia cu ocazia reuniunii Eurogrup, dar „probabil nu va respinge înţelegerea tehnică”, potrivit unor surse guvernamentale de la Berlin. "Am formulat unele întrebări, în cadrul procedurilor de examinare a acordului"
 a precizat purtătorul de cuvânt al Ministerului german de Finanţe. 

Parlamentul german a adoptat, cu o majoritate covârşitoare, al treilea pachet de salvare a Greciei din ultimii cinci ani, îndepărtând, astfel, un obstacol important în acordarea unor noi împrumuturi şi evitând un default în criza datoriei în următoarele 24 de ore. Ministrul german de Finanţe, Wolfgang Schauble, a declarat că nu există vreo garanţie că al treilea program de susţinere a Greciei va funcţiona, dar a subliniat că ar fi iresponsabil ca statul elen să nu primească oportunitarea pentru un nou început. "Sigur că după experienţa ultimilor ani şi luni nu există nicio garanţie că totul va funcţiona şi este adminisbil să existe dubii"
 a afirmat ministrul german de Finanţe în faţa parlamentarilor germani, înaintea votului.
Fostul ministru de Finanţe, Yanis Varoufakis, a apreciat că noul plan de asistenţă financiară stabilit de Grecia cu creditorii internaţionali nu va funcţiona. Yanis Varoufakis a precizat că nu este singurul care are această opinie. "Ministrul Finanţelor, Euclid Tsakalotos, spune, într-o măsură mai mare sau mai mică, exact acelaşi lucru". "Ministrul german al Finanţelor, Wolfgang Schäuble, a mers în Bundestag şi a spus pur şi simplu că acordul nu va funcţiona", a subliniat Yanis Varoufakis, care a demisionat pe 6 iulie din funcţia de ministru de Finanţe al Greciei pentru că nu a acceptat continuarea politicilor de austeritate. "Fondul Monetar Internaţional încearcă în mod disperat să susţină un program bazat pe o datorie suverană nesustenabilă. (...) Toată lumea încearcă să aplice acest plan" a menţionat Yanis Varoufakis. "Puteţi întreba pe oricine care ştie câte ceva despre situaţia financiară a Greciei şi vă va spune că acest acord nu va funcţiona"
 a conchis.
Economia Greciei a crescut

Economia Greciei a crescut cu 0,8% în trimestrul al II-lea al anului 2015, spre surprinderea analiştilor, care anticipau o scădere de 0,5%, a anunţat Autoritatea elenă pentru statistici - Elstat. Potrivit Autorităţii elene pentru statistici, Produsul Intern Brut al Greciei a crescut cu 0,8% în trimestrul al II-lea al anului 2015. Înainte de publicarea acestor cifre, analiştii prefigurau o contracţie anuală a economiei Greciei cuprinsă între 2,1% şi 2,3%. Datele au fost prezentate cu câteva ore înainte ca Parlamentul Greciei să se pronunţe pe tema noului acord cu creditorii.
„Valoarea depozitelor bancare din Grecia a fost în creştere după atenuarea restricţiilor asupra mişcărilor de capital”
 a declarat un oficial al Băncii Centrale a Greciei. De la redeschiderea băncilor, valoarea depozitelor a crescut cu aproximativ un miliard de euro. Creditorii se pregătesc de recapitalizare, în urma declinului economiei și a majorării creditelor neperformante. Limita maximă a fondurilor care pot fi retrase de la bancomat a fost fixată la 420 de euro pe săptămână.

Autorităţile elene au atenuat unele restricţii asupra mişcărilor de capital, permiţând oamenilor de afaceri sa faca plăţi peste hotare, şi au relaxat reglementările privind suma de bani pe care grecii o pot deţine în timpul călătoriilor în afara ţării. Astfel, grecii pot călători în străinătate având asupra lor 2.000 de euro, faţă de 1.000 de euro, conform precedentelor restricţii. De asemenea, companiile pot retrage din bănci până la 50.000 de euro pe zi, a anunţat Ministerul de Finanţe de la Atena.
Pe de altă parte, numeroase persoane fizice şi juridice din Grecia şi-au deschis conturi în băncile din Cipru, Bulgaria, România, Marea Britanie şi Germania pentru a-şi derula tranzacţiile fără restricţii asupra retragerilor de numerar impuse creditorilor locali. „Aproximativ 60.000 de greci şi-au deschis conturi în Bulgaria. În fiecare săptămână sunt transferaţi în Bulgaria până la 14.000 de euro, în pofida restricţiilor din Grecia”
.
Ministrul elen de Finanţe. Euclid Tsakalotos, le-a transmis grecilor ca pot să-şi aducă economiile înapoi în bănci. Într-o intervenţie în Parlament, Euclid Tsakalotos a precizat că alegerile anticipate nu vor duce la instabilitate politică, aşa cum s-a întâmplat în vara anului 2012. "Aceste alegeri (...) nu vor fi precum cele din 2012. Acum există un acord. Este un parcurs de urmat, este un model pentru recapitalizarea băncilor, sunt 15 miliarde de euro, ridicarea graduală a controlului capitalului" a afirmat, cu referire la al treilea program de salvare a Greciei, care a primit acordul Mecanismului European de Stabilitate. "Dacă următorul guvern este stabil, va putea să gestioneze recapitalizarea băncilor şi creditele neperformante. Oamenii îşi pot aduce înapoi banii din străinătate"
.
Grecii îşi îndreaptă atenţia către moneda digitală bitcoin

Grecia va primi 1.000 de bancomate pentru bitcoin, în contextul în care tot mai mulţi eleni îşi îndreaptă atenţia către monedele digitale, din cauza crizei. ATM-urile vor fi instalate cu ajutorul firmelor Cubits şi BTCGreece. „Monedele digitale nu se află sub incidenţa unei bănci centrale, iar valoarea lor depinde de tranzacţiile făcute de utilizatori pe platformele de specialitate. Cu toate acestea, pot fi convertite în bani reali, iar mulţi au achiziţionat bunuri cu ajutorul lor, precum maşini sau case”
.

Bitcoin, cea mai populară monedă digitala, este considerată de unii greci ca o modalitate de a evita controlul pus pe capital, care a dus la limitarea retragerilor din bancomatele clasice. Fondatorul platformei de schimb BTCGreece, Thanos Marinos, a precizat că planul de a instala cele 1.000 de ATM-uri pentru a schimba euro în monede digitale va veni în ajutorul elenilor. "Încercăm să înfiinţăm un ecosistem (...) care să le ofere grecilor o soluţie care să le uşureze povara restricţiilor de capital. Trecerea la bitcoin e un lucru cert în Grecia. Moneda digitală (...) este (...) o soluţie la problemele zilnice ale oamenilor şi ale afacerilor. De asemenea, trebuie remarcat faptul că încrederea oamenilor în sistemul bancar clasic a fost pierdută de mult timp, iar populaţia este mai deschisă să încerce ceva nou, aşa că se îndreaptă către bitcoin" a menţionat Thanos Marinos.
Utilizarea bitcoin permite grecilor să transfere bani din conturile lor bancare şi peste hotare. "Când oamenii încearcă să transfere bani peste hotare şi statul îi împiedică, bitcoin este singura modalitate" a afirmat Adam Vaziri, membru în consiliul de administraţie al UK Digital Currency Association.  Fondatorul BTCGreece, Thanos Marinos, a sustinut că principalul obiectiv al cumpărătorilor greci de bitcoin este să-şi protejeze fondurile faţă de perspectiva ieşirii Greciei din zona euro, care ar fi urmată de convertirea depozitelor din băncile greceşti într-o nouă monedă naţională, puternic devalorizată. "Mulţi oameni păstrează toate monedele bitcoin pe care le cumpără pe platforma noastră până când înţeleg cum să le folosească. Ei sunt convinşi că dacă au bitcoin sunt în siguranţă"
 a precizat Thanos Marinos.

Moneda digitală a câştigat teren în Grecia la începutul verii, când temerile legate de ieşirea din zona euro au început să escaladeze. Preţul bitcoin a crescut simţitor. Thanos Marinos a primit cereri de la 300 de magazine din Grecia, care au dorit să accepte plăţi în bitcoin. El a dat asigurări că primele ATM-uri pentru moneda digitală vor fi instalate în luna octombrie. Problema este că valoarea unui bictoin are o volatilitate mare, trecând de la un maximum de peste 1.200 de dolari pe unitate la sfârşitul anului 2013 la o depreciere de aproape 70% în mai puţin de o lună dupa un atac al piraţilor informatici asupra platformei japoneze de tranzacţionare Mt. Gox, la începutul anului 2014. Observatorii consideră că creşterea popularităţii bitcoin se datorează, în principal, speculatorilor care mizează pe faptul că restricţiile asupra mişcărilor de capital vor declanşa o cerere puternică pentru bitcoin. În perioada martie-aprilie 2013, când Ciprul a restricţionat retragerile de depozite din bănci, valoarea bitcoin a crescut cu aproape 700%. Lansata în ianuarie 2009, bitcoin reprezintă un nou tip de monedă electronică digitală, în baza unui algoritm special. Moneda virtuală nu este susţinută de o Bancă centrala, de un guvern sau de active fizice, valoarea sa depinzând de încrederea persoanelor în această monedă. Bitcoin poate fi schimbată online cu devize oficiale  sau utilizată pentru cumpărături, chiar dacă nu constituie, încă, o formă acceptată de plată de către marii retaileri. 

Aeroporturi regionale concesionate

Consorţiul format din compania germană Fraport şi Slentel, o divizie a grupului elen Copelouzos, va finaliza preluarea în concesiune pe cel puţin 40 de ani a 14 aeroporturi din Grecia. După aprobarea celui de al treilea pachet de ajutor financiar,  Atena a deblocat privatizările. În acest context, Fraport şi Slentel vor încheia în curând concesionarea unor aeroporturi regionale. „Cele 14 aeroporturi se află în Aktion, Chania, Corfu, Kavala, Kefalonia, Kos, Mytilene, Mykonos, Rodos, Samos, Santorini, Skiathos, Salonic şi Zakynthos, cele mai multe dintre acestea fiind destinaţii turistice cunoscute”
.

Fraport este o companie germană de transport care operează, printre altele, aeroportul din Frankfurt. Grupul elen Copelouzos are afaceri în sectorul energetic. Consorţiul a asumat investiţii de 1,4 miliarde de euro, din care 330 milioane de euro în primii patru ani. Trecerea aeroporturilor în concesiune privată va crea, potrivit estimărilor, 1.450 de locuri de muncă directe şi 15.000 de locuri de muncă indirecte.

Tsipras a demisionat - urmează alegeri anticipate 

Premierul Greciei, Alexis Tsipras, a anunţat, în seara de 20 august, demisia guvernului şi convocarea de alegeri parlamentare, în contextul impasului politic. "În scurt timp, îi voi prezenta preşedintelui demisia mea şi a guvernului. Simt că am obligaţia morală de a mă prezenta evaluării poporului. Votul poporului va decide dacă acordul la care am ajuns cu creditorii ne poate scoate din criză" a declarat Alexis Tsipras. "Vreau să fiu onest în totalitate, nu am ajuns la acordul pe care îl voiam cu creditorii internaţionali. Am fost obligaţi să onorăm un acord", a subliniat Tsipras. "Sunt foarte mândru de Guvernul pe care îl conduc. Am purtat negocieri dure mult timp"
.

Alexis Tsipras a fost obligat să ia această decizie după ce a pierdut majoritatea parlamentară în cursul votului privind noul plan de asistenţă financiară. Patruzeci de parlamentari Syriza nu au votat în favoarea planului de asistenţă, iar Guvernul a rămas cu o susţinere de 119 voturi din totalul de 300 de membri ai Parlamentului.
Potrivit The Guardian, demisia lui Alexis Tsipras a fost o mişcare strategică. „Tsipras rămâne mai popular decât oricare dintre rivalii lui politici. Cu un nou mandat, (...) nu doar că va reuşi să se reinventeze drept un moderat progresist, dar şi drept un politician care a salvat Grecia şi care a scăpat ţara de eliminarea din zona euro. Prin declanşarea alegerilor atât de curând, mulţi analişti consideră că va reuşi să dejoace planurile duşmanilor din coaliţia Syrizia, înainte ca o populaţie sărăcită să simtă impactul unor impozite şi mai mari sau ale noilor măsuri de austeritate impuse de creditori”
. 

Thomas Gerakis, analist politic şi şeful companiei de sondaje Marc a precizat că „Votanţii Syriza cred că Tsipras s-a luptat cu adevărat în zona euro şi că a obţinut tot ce a putut. Ei dau vina pe parlamentarii europeni pentru noul pachet de austeritate, mai mult decât pe Tsipras”. Orice ezitare în solicitarea de alegeri anticipate s-ar fi putut dovedi riscantă pentru Alexis Tsipras, care şi-a câştigat locul de premier în ianuarie 2015. „Acum, Tsipras este cel mai popular politician. E tânăr şi inteligent, şi nu a fost niciodată implicat în scandaluri. Oamenii nu uită că guvernele anterioare şi partidele de opoziţie de acum au adus ţara în situaţia în care este“
.

Reacţii 
Comisia Europeană şi-a exprimat sustinerea pentru organizarea alegerilor parlamentare anticipate în Grecia, precizând că această măsură este o oportunitate pentru obtţnerea de suport popular îm vederea aplicării reformelor. "Alegerile organizate rapid în Grecia pot fi o modalitate de extindere a susţinerii pentru reformele prevăzute în cadrul Mecanismului European de Stabilitate"
 a declarat Martin Selmayr, şeful de cabinet al preşedintelui Comisiei Europene, Jean-Claude Juncker.
Agentia de evaluare financiară Moody's a apreciat  că demisia premierului grec Alexis Tsipras ar putea creşte riscul ca Grecia să nu poată respecta ultimul  acord de asistenţă convenit cu creditorii internaţionali. 'Decizia premierului Alexis Tsipras de a demisiona şi de a cere organizarea de alegeri anticipate (...) ar putea creşte îngrijorările legate de implementarea programului şi (...) ar putea pune în pericol noi eliberări de fonduri'
 a transmis agenţia printr-un comunicat. 

Preşedintele Eurogrup, Jeroen Dijsselbloem, şi-a exprimat speranţa că demisia premierului elen, Alexis Tsipras, şi alegerile anticipate din Grecia nu vor întârzia sau submina acordul pe care Atena l-a negociat cu creditorii săi. "Este crucial ca Grecia să-şi menţină angajamentele faţă de zona euro" a precizat Jeroen Dijsselbloem. "Reamintesc  sprijinul larg din Parlamentul grec pentru noul program şi pentru pachetul de reforme şi sper că alegerile vor duce la un sprijin şi mai puternic în noul Parlament grec"
 a adaugat liderul Eurogrup.
Guvernul german aşteaptă ca Grecia să pună în aplicare la timp reformele convenite în ultimul program de ajutor, independent de rezultatul alegerilor legislative anticipate a declarat purtătorul de cuvânt, Steffen Seibert. ''Fireşte, guvernul german, ca şi ceilalţi parteneri europeni ai Greciei, aşteaptă punerea în practică a reformelor şi a acordurilor care figurează în acest program'' de ajutor de peste 80 miliarde de euro, pentru care deputaţii germani şi-au dat acordul, a afirmat Steffen Seibert. Purtătorul de cuvânt a estimat că decizia premierului grec, Alexis Tsipras, de a demisiona şi de a declanşa alegeri legislative anticipate ''nu este surprinzătoare''. ''Programul de ajutor pentru care au votat Bundestag-ul şi alte Parlamente europene este (...) incheiat cu Grecia. El arată calea de urmat în viitorii trei ani şi nimic nu s-a schimbat în acest punct''
.
Purtătorul de cuvânt al Ministerului german de Finanţe, Jürg Weissgerber, a subliniat, la rândul său, că orice amânare în aplicarea reformelor convenite va întârzia plăţile prevăzute în programul de ajutor. O primă verificare de către creditorii europeni ai Greciei privind progresul reformelor este prevăzută pentru luna octombrie.
Fostul ministru grec de Finanţe, Yanis Varoufakis, l-a atacat pe Alexis Tsipras, afirmând că acesta şi-a propus să devină "noul De Gaulle sau Mitterrand". Yanis Varoufakis a declarat că Alexis Tsipras "s-a predat" cerinţelor „punitive” ale creditorilor internaţionali care „ţin Atena pe linia de plutire”. În loc să rămână loial platformei anti-austeritate datorită căreia Syriza a câştigat alegerile din ianuarie, Alexis Tsipras s-a lasat „dominat de ego-ul său” şi a luat în mod conştient decizia de a deveni "noul De Gaulle sau mai degraba Mitterrand". "Tsipras a decis (...) nu doar să se predea Troicii, dar şi să aplice termenii capitulării în baza faptului că e mai bine ca o guvernare progresistă să implementeze termenii pe care îi dispreţuieşte decât să lase acest lucru în seama unor politicieni manipulaţi de Troica, care ar implementa aceleaşi condiţii ale capitulării cu entuziasm"
 a afirmat, critic, Yanis Varoufakis. Campania electorală din Grecia devine, astfel, „foarte dură, chiar înainte de a începe”, a apreciat The Guardian.

Reacţie carambol a lui Nicolas Sarkozy
Fostul preşedinte francez Nicolas Sarkozy, liderul partidului Republicanii, a afirmat că există asemănări puternice între comportamentul politic al preşedintelui François Hollande şi cel al ex-premierului grec, Alexis Tsipras. În opinia lui Nicolas Sarkozy, François Hollande şi Alexis Tsipras aplică aceleaşi metode: "Amândoi mint pentru a cuceri puterea cu orice preţ. Unul i-a minţit pe greci, celălalt i-a minţit pe francezi"
. Cotidianul L'Express a apreciat că "Asemănarea dintre premierul grec (...) şi preşedintele francez socialist nu sare în ochi, dar pentru Nicolas Sarkozy este, totuşi, evidentă".

Potrivit Le Monde, Nicolas Sarkozy a folosit ultimele episoade din "foiletonul" grec pentru „a se deda sportului său preferat: distrugerea celui care l-a învins în mai 2012". Fostul preşedinte al Franţei şi susţinătorii săi l-au acuzat, constant, pe actualul preşedinte, François Hollande, că l-a primit "cu mare fast la Palatul Elysée"
 pe Alexis Tsipras.

Prima femeie prim-ministru în Grecia
Preşedinta Curţii Supreme din Grecia, Vassiliki Thanou, a fost desemnată să formeze un guvern interimar, pentru a conduce ţara până la alegerile legislative anticipate, din, luna septembrie, a anunţat preşedinţia de la Atena. Vassiliki Thanou a devenit, astfel, prima femeie prim-ministru în Grecia.  

Vassiliki Thanou a declarat că administraţia interimară va depune eforturi pentru a organiza alegeri "impecabile"
, adăugând că pe agenda sa se află şi subiecte sensibile, precum criza refugiaţilor. Peste 200.000 de imigranţi au ajuns anul acesta pe insulele greceşti situate în est, la Marea Egee - jumătate dintre ei, doar în ultimele două luni.  
După încercările eşuate ale liderilor partidelor politice de a forma o coaliţie, preşedintele Prokopis Pavlopoulos a fost obligat de situaţie să numească un guvern interimar. Liderul partidului conservator Noua Democraţie, Vangelis Meimarakis - principalul partid de opoziţie din Grecia - i-a restituit preşedintelui elen mandatul de formare a unui guvern, după ce a eşuat în această încercare în cele trei zile pe care le-a avut la dispoziţie în urma demisiei lui Alexis Tsipras. 

Preşedintele Greciei, Prokopis Pavlopoulos, „a semnat un decret prin care a convocat alegeri parlamentare anticipate în 20 septembrie”
. Decretul, care prevede dizolvarea Parlamentului, precizează că Legislativul se va întruni din nou în data de 1 octombrie.
Syriza s-a scindat

Scenariul scindării Syriza s-a conturat odată cu transmiterea unui comunicat, semnat de 12 membri ai partidului, inclusiv liderul disidenţilor - fostul ministru al Energiei, Panagiotis Lafazanis. Textul a îndemnat la o mobilizare naţională împotriva planului de ajutorare. Fără a reclama în mod explicit scindarea Syriza, a sugerat clar fondarea "unei mişcări unite care să justifice dorinţa poporului de democraţie şi justiţie socială". 

Comunicatul a apărut după blocarea dezbaterilor în Parlamentul elen, pe chestiuni de procedură, întârziind votul asupra acordului încheiat cu creditorii ţării, care a provocat reticenţe puternice în cadrul Syriza. 
Premierul Alexis Tsipras le-a cerut deputaţilor să aprobe un plan de salvare financiară a Greciei, presupunând înăsprirea fiscalităţii, reducerea cheltuielilor publice şi privatizări - în schimbul unui nou împrumut în valoare de aproximativ 85 de miliarde de euro. Votul din Parlament a relevat amploarea opoziţiei interne în cadrul Syriza. Preşedinta Parlamentului, Zoe Konstantopoulou, unul dintre liderii mişcării de contestare din interiorul Syriza, a ignorat îndemnurile premierului de a accelera examinarea textului de lege privind acordul cu creditorii, pentru a permite adoptarea lui înainte de reuniunea miniştrilor de Finanţe din zona euro - care urmau să aprobe, la rândul lor, acordul. 

Ministrul Energiei din epocă, Panos Skourletis, a apreciat, în context, că situaţia politică poate fi soluţionată prin alegeri anticipate. Ministrul Sănătăţii, Panagiotis Kouroublis, a apreciat că doar noi alegeri ar putea să calmeze atmosfera în această perioadă de criză economică şi să arate că oamenii acceptă programul de salvare "oneros". "Alegerile nu sunt cea mai bună alegere, dar pentru ca economia să-şi revină este nevoie de stabilitate politică". "Pentru implementarea unui program atât de dur, cu măsuri atât de dureroase, nu poţi să faci nimic fără un mandat de la popor"
. 

Alexis Tsipras l-a exclus din guvern pe Panagiotis Lafazanis,fost ministru al Energiei, pentru a se fi alăturat contestatarilor. Panagiotis Lafazanis a devenit liderul membrilor Syriza care s-au opus condiţiilor acceptate de Alexis Tsipras în schimbul împrumuturilor în valoare de 86 de miliarde de euro. Presa elenă a precizat că 25 de parlamentari din Syriza au decis să părăsească Syriza pentru a se alătura noii formaţiuni politice, numită Leiki Anotita - Unitatea Populară - condusă de fostul ministru al Energiei. „Potrivit unei liste cu parlamentarii care au decis să se alăture noului partid, preşedinta Parlamentului de la Atena, Zoe Konstantopulou, şi fostul ministru de Finanţe Yanis Varoufakis nu vor figura printre membrii săi”
, deşi s-au opus noului program de asistenţă financiară. 
Syriza va câştiga alegerile anticipate - Syriza nu va câştiga alegerile anticipate 

Formaţiunea politică Syriza, condusă de Alexis Tsipras, era creditată cu 23% din intenţiile de vot în alegerile legislative anticipate prevăzute pentru luna septembrie, potrivit unui sondaj realizat imediat după demisia fostului premier, Alexis Tsipras. Sondajul a fost realizat telefonic, pe un eşantion de 1.000 de persoane, în perioada 25-26 august, de către Institutul ProRata pentru cotidianul Efimerida ton Syntakton, după anunţarea creării noului partid, Unitatea Populară.  Potrivit sondajului, Syriza, „care s-a confruntat cu un val de plecări din formaţiune”
, a devansat cu 3,5% partidul Noua Democraţie, creditat cu 19,5%.  Neonaziştii din cadrul formaţiunii Zori Aurii, ai căror lideri sunt judecaţi într-un proces, s-au clasat pe poziţia a treia, cu 6,5%.

Noua formaţiune, Unitatea Populară, condusă de Panagiotis Lafazanis, care a părăsit Syriza împreună cu un grup de 24 de deputaţi, ar urma să treacă de pragul de acces în Parlament, fiind creditată cu 3,5% din intenţiile de vot. Partidul de centru To Potami al fostului jurnalist de televiziune Stavros Theodorakis, ar obţine 4%. Socialiştii din cadrul Pasok, care au dominat mult timp viaţa politică din Grecia - alături de partidul Noua Democraţie,, înainte de prăbuşirea acestuia - erau creditaţi cu doar 4,5%.

Aproximativ un sfert dintre persoanele intervievate (25,5%) s-au declarat indecise. O largă majoritate a grecilor (64%) au dezaprobat organizarea acestor alegeri - al cincilea scrutin în şase ani. 

Grecii şi-au pierdut încrederea în promisiunile antiausteritate, dar nu sunt convinşi nici de promisiunile conservatorilor privind creşterea economică şi crearea de locuri de muncă. Alexis Tsipras a exclus posibilitatea unei mari coaliţii cu conservatorii, apreciind că ar fi "nenaturală". 

Un sondaj Kapa Research, publicat de ziarul To Vima, a creditat Syriza cu 27,3%, faţă de 24,2% pentru Noua Democraţie. Potrivit sondajului, 57,5% dintre respondenţi aveau „o părere negativă despre felul în care guvernul de stânga a gestionat negocierile cu creditorii internaţionali”
. Un sondaj Alco publicat de ziarul Proto Thema arăta că diferenţa între Syriza şi Noua Democraţie era de numai 1,5%.
Potrivit unui alt sondaj, realizat de GPO, Syriza s-ar clasa pe locul al doilea, după oponenţii săi conservatori. Astfel, Syriza ar obţine 25% din voturi în scrutinul prevăzut pe 20 septembrie, în timp ce Partidul Noua Democraţie ar fi creditat cu 25,3% din voturi. De asemenea, conform rezultatelor sondajului, Alexis Tsipras s-ar bucura de mai puţină popularitate decât liderul conservator, Evangelos Meimarakis.
 
Analiştii de la Bruxelles au afirmat că singura aşteptare este ca oricine ar câştiga alegerile să se asigure că Grecia îşi îndeplineşte angajamentele. "Stabilitatea şi profunzimea coaliţiei sunt cele mai importante aspecte, întrucât implementarea planului” convenit cu creditorii „va necesita mai multe decizii dificile ale guvernului"
.

Tsipras cere susţinere pentru un nou mandat de premier 

Alexis Tsipras le-a cerut susţinătorilor să-i acorde un nou mandat de şef al guvernului, pentru a finaliza transformarea politică a ţării. A declarat că vrea să încheie ceea ce a început când Syriza a câştigat alegerile, în ianuarie. "Împotriva noastră este vechiul sistem politic care a împins ţara spre tragedie, care a construit regimul ce ne-a condus spre acorduri de finanţare", a afirmat la o reuniune a Comitetului central al partidului, din Atena. "Noi vrem să demolăm acest regim"
 a adăugat.

Alexis Tsipras le-a cerut susţinătorilor săi să lupte împotriva vechiului sistem politic, justificând decizia de a accepta un al treilea pachet de asistenţă financiară. "Nu regretăm că am luptat sau că am ales în final să evităm catastrofa". "Cine vrea să scape are dreptul să o facă, dar noi mergem înainte, nu am dus cele mai bune lupte încă" a subliniat,, cu referire la grupul care s-a desprins din Syriza, formând partidul Unitatea Populară.

Sondajele au relevat că Syriza nu are şanse să obţină majoritatea absolută, iar Grecii Independenţi - aliaţii săi din fosta coaliţie de guvernare - nu ar urma să mai intre în Parlament. Alexis Tsipras a exclus cooperarea cu principalele partide de opoziţie proeuropene - Noua Democraţie, socialiştii de la PASOK şi To Potami. Pe cale de consecinţă, „dacă Syriza câştigă alegerile şi liderul său nu-şi schimbă părerea, ar putea urma un nou scrutin”
.
Alexis Tsipras a afirmat că alegerile anticipate reprezintă o bătălie între guvernul său onorabil, care a condus ţara în ultimele şapte luni, şi perioada întunecată, anterioară, dominată de corupţie. Liderul Syriza a susţinut că se află în cea mai bună poziţie pentru a implementa acordul parafat cu creditorii internaţionali în luna iulie, insistând asupra faptului că unele măsuri pot fi îmbunătăţite prin negocieri. AlexisTsipras a subliniat că politicile sale economice vor fi bazate pe "o intervenţie guvernamentală puternică"
.

Principalii candidaţi

Principalii candidaţi în alegerile parlamentare anticipate sunt Alexis Tsipras şi Evangelos Meimarakis, la care se adaugă trei posibili politicieni cu rol decisiv şi o vedetă de televiziune. Cel mai tânăr prim-ministru al Greciei din ultimii 150 de ani, Alexis Tsipras, în vârstă de 41 de ani, „a primit lecţii dure privind politicile europene în cele şapte luni cât s-a aflat la putere”, perioadă care a luat sfârşit în august, când a demisionat după ce partizanii antieuropeni ai partidului său au "părăsit nava". AlexisTsipras a afirmat că este „mai înţelept” în urma acestei experienţe şi doreşte încă o şansă din partea alegătorilor pentru „a domoli” austeritatea cerută într-un nou plan de asistenţă financiară al UE „pe care a fost forţat să-l accepte în iulie, pentru a păstra ţara în zona euro”. Liderul Syriza a promis să continue „lupta împotriva corupţiei şi a sărăciei”, dacă i se va încredinţa „un nou mandat cu o durată de patru ani”
.
Avocatul Evangelos Meimarakis este un conservator ajuns în centrul atenţiei după ce predecesorul său, Antonis Samaras, a demisionat de la conducerea partidului Noua Democraţie. Direcţionând partidul spre centru, fostul ministru al Apărării şi preşedintele Parlamentului a afirmat că „este nevoie de o mare coaliţie pentru salvarea Greciei”. Cele câteva propuneri concrete pe care le-a făcut se referă la „favorizarea investiţiilor private”, la „respingerea majorărilor de taxe pentru agricultori„ propuse prin planul internaţional de asistenţă financiară şi la „apelul de adoptare a unei linii mai aspre privind migraţia”
. 
Panagiotis Lafazanis este politicianul care a pus capăt mandatului de premier al lui Alexis Tsipras. Panagiotis Lafazanis a preluat unele dintre vechile sloganuri ale Syriza împotriva austerităţii şi dominaţiei de către creditorii "dictatori" UE-FMI. Susţine că  şansă de recuperare pentru Grecia este „renunţarea la moneda unică şi emiterea propriei monede, urmând să devină competitivă prin devalorizare”
. Chiar dacă partidul Unitatea Populară ar depăşi la limită pragul de 3% din voturi, acest lucru ar putea impieta asupra eforturilor lui AlexisTsipras de a forma un nou guvern.
Stavros Theodorakis, unul dintre cei mai cunoscuţi jurnalişti din Grecia, conduce, acum, partidul proeuropean şi proafaceri To Potami, care are drept scop declarat să joace rolul decisiv în procesul următor de votare. Stavros Theodorakis a criticat „averturismul partidului Syriza” şi „trecutul nepotist al partidului Noua Democraţie”
. Pe de altă parte, însă, ar putea colabora cu oricare dintre aceste formaţiuni politice dacă nu poate fi format un guvern într-un alt mod. 

Fofi Gennimata este fiica unui socialist proeminent. În luna iulie a preluat partidul Pasok, care „acum este doar o umbră a centrului de putere care a dominat politicile elene timp de trei decenii”. După ce a adus ţara în contextul primului plan de asistenţă financiară UE-FMI sub conducerea lui Georgios Papandreou, „Pasok şi-a văzut reputaţia pătată în continuare, când unul dintre membrii săi fondatori a fost trimis la închisoare pentru spălare de bani şi luare de mită în anul 2013”. Fofi Gennimata, a făcut apel la unitate pentru „a duce Grecia mai departe”
, susţinând că Pasok nu mai este marcat de nepotism şi delapidare.

Vassilis Leventis a petrecut ultimii 25 de ani la un post de televiziune de noapte, criticând aspru corupţia de la nivelul politicilor elene. După „aproximativ zece tentative eşuate la alegeri”, partidul său Uniunea Centristă – „unde el este singurul membru”- era considerat, în context, „un vot de protest credibil de către mulţi greci”, nefiind exclus ca acest lucru să-l „propulseze în Parlament pentru prima oară”
.
Guvernul care se va forma după alegeri „nu va avea timp de pierdut”. Creditorii urmează să „revizuiască progresul reformelor prevăzute în acordul de finanţare”, iar guvernul va trebui să „redacteze bugetul pe 2016”, să „reformeze sistemul de pensii”, să „crească o serie de taxe”, inclusiv asupra fermierilor, să „efectueze privatizări” şi să „supravegheze un program de recapitalizare a băncilor”
. 
STERLEŢ: “EXISTENŢA REPUBLICII MOLDOVA CA STAT ESTE PUSĂ SUB SEMNUL ÎNTREBĂRII”
Republica Moldova se confruntă cu suprapunerea mai multor crize care provin atât pe filieră externă, cât şi internă. Crizele se autoalimentează şi se alimentează reciproc, fapt ce duce la agravarea accelerată a situaţiei economice şi sociale din ţară. 
Criza economică este alimentată în mare măsură de recesiunea economică din Ucraina şi Federaţia Rusă, precum şi de perpetuarea situaţiei economice dificile din Uniunea Europeană. Acestea lovesc în exporturi, remiteri, investiţii şi stabilitatea monedei naţionale. La rândul său, criza economică creează premise şi alimentează criza bugetară internă pe trei filiere majore: majorarea presiunilor asupra veniturilor - încasări sub aşteptări la buget, în special din contul TVA şi accize; majorarea presiunilor asupra cheltuielilor - disponibilizări şi trimiteri în şomaj temporar sau permanent, creşterea cererii pentru plăţi sociale; . majorarea presiunilor asupra finanţării deficitului bugetar - scumpirea surselor interne de acoperire a deficitului bugetar.

Într-o ţară precum Republica Moldova, cu un nivel înalt al sărăciei şi un nivel scăzut al oportunităţilor economice, orice criză economică se poate transforma rapid în criză socială. Aceasta se manifestă prin reducerea ratei de ocupare şi creşterea preţurilor de consum pe fondul deprecierii monedei naţionale, care alimentează riscul unei sărăciei în masă a populaţiei.
Criza instituţională este cauza principală a crizei bancare, crizei bugetare şi crizei sociale. Aceasta se manifestă în mod special prin: vulnerabilitatea pronunţată a procesului decizional la diverse interese obscure şi nivelul profund de politizare a instituţiilor statului şi încălcarea principiului fundamental de separare a puterilor în stat.
Aceasta a alimentat o stare generală de neîncredere din partea populaţiei în instituţiile statului, corupţia şi birocraţia, paralizie şi inacţiune a instituţiilor responsabile de reglementare şi monitorizare, reacţie întîrziată de constatare şi nu acţiuni de prevenire. 
Criza bancară este un rezultat direct al eşecului instituţional în sfera reglementării bancare, al independenţei plăpânde a BNM, al interferenţei unor grupuri de interese şi politice în luarea deciziilor ce vizează domeniile de competenţă ale BNM şi CNPF, precum şi comunicării şi coordonării ineficiente dintre instituţiile statului care urmau să asigure securitatea economică şi financiară. Drept rezultat, 3 bănci - dintre care una de importanţă sistemică, reprezentând aproximativ o treime din activele întregului sistem bancar - au ajuns în prag de faliment după decapitalizarea acestora prin intermediul unor scheme obscure în proporţii de peste 12% din PIB. Alte opt bănci au fost incluse în supravegherea specială din partea BNM, fără explicaţii concludente.

Efectele crizei bancare s-au materializat în credite de urgenţă de aproximativ 14,8 miliarde acordate de către BNM băncilor în administrare specială sub garanţia de stat, aşteptări inflaţioniste în creştere, distorsiuni în piaţa valutară cu fluctuaţii majore, înăsprirea politicii monetare, creşterea continuă a costului resurselor de creditare paralel cu descreşterea activităţii de creditare, epuizarea rezervelor valutare şi scăderea acestora sub nivelul critic de 3 luni de import.

Criza bancară a alimentat suplimentar criza bugetară, prin intermediul a doi factori majori. În fapt, este vorba, pe de o parte, de reducerea şi îngheţarea finanţărilor externe. Aceasta afectează atât partea de venituri a bugetului de stat, cât şi capacităţile de finanţare a deficitului bugetar. Pe de altă parte, este vorba de riscul de incapacitate temporară de onorare a angajamentelor interne, în urma riscului de convertire în datorii de stat a garanţiilor emise de guvern şi creşterea costurilor de deservire a datoriei interne de stat.

O criză socială se conturează ca urmare a problemelor bugetare, dar şi a consecinţelor crizei economice regionale, amplificate de majorarea tarifelor la energia electrică, gazelor naturale şi la alte utilităţi. Efectele se evidenţiază prin capacitate de cumpărare în drescreştere, creşterea ratei şomajului, capacităţi reduse ale bugetului public de a asigura o protecţie socială ajustată la inflaţie, scăderea calităţii serviciilor de asistenţă medicală.
Directorul executiv al Asociaţiei pentru Democraţie Participativă, Igor Boţan, a precizat că nu crede că Republica Moldova poate fi salvată de “cei care au adus ţara, timp de şase ani, pe margine de prăpastie”. Potrivit economiştilor Centrului Expert-Grup, „criza bancară este rezultatul direct al eşecului instituţional în sfera reglementării bancare, al independenţei plăpânde a Băncii Naţionale a Moldovei, al interferenţei unor grupuri de interese şi politice în luarea deciziilor ce vizează domeniile de competenţă ale BNM şi Comisiei Naţionale a Pieţei Financiare, precum şi comunicării şi coordonării ineficiente între instituţiile statului care urmau să asigure securitatea economic şi financiară”
. 

Fragilitatea sectorului bancar şi pasivitatea instituţiilor publice pot genera un nou val de depreciere a monedei naţionale - principala cauză ce determină creşterea preţurilor şi majorarea inflaţiei. „Deprecierea leului moldovenesc va cauza două valuri de scumpiri: primul val se referă la creşterea preţurilor la produsele de consum importate, iar al doilea val va fi determinat de creşterea preţurilor la resursele energetice importate” se arată într-o analiză a Centrului Expert-Grup.  
Dezastru economic anunţat
Autorităţile de la Chişinău au anunţat oficial „lichidarea ordonată”, în următoarele două luni, a celor trei bănci devalizate fraudulos la sfârşitul anului 2014, respective Banca de Economii, Banca Socială şi Unibank. O astfel de situaţie presupune, printre altele, migrarea rapidă,către alte bănci a peste 2 milioane de conturi şi disponibilizarea a peste trei mii de angajaţi ai băncilor. Anunţul premierului Valeriu Streleţ şi guvernatorului BNM, Dorin Drăguţanu, despre lichidarea celor trei bănci a creat panică pe piaţa bancară şi în rândul cetăţenilor. 

Guvernatorul Băncii Naţionale a Moldovei, Dorin Drăguţanu, a susţinut o conferinţă de presă în cadrul căreia a anunţat că „preţurile la majoritatea produselor, inclusiv alimentare, tarifele la combustibili şi impozitele vor creşte peste aşteptări” ca urmare a deprecierii monedei naţionale şi, implicit, a creşterii inflaţiei. Guvernatorul a mai menţionat că creditele oferite de BNM „pentru salvarea celor trei bănci” - aproximativ 15 miliarde de lei moldoveneşti - cu garanţia guvernelor Leancă şi Gaburici, vor fi transformate în „datorie publică internă”. Dorin Drăguţanu i-a acuzat pe foştii premieri Leancă şi Gaburici de faptul că nu au intervenit pentru a bloca devalizarea celor trei bănci.
Guvernatorul a precizat că până la sfârşitul anului 2015 rata anuală a inflaţiei va atinge 9,3%, în creştere cu 1,2 puncte procentuale faţă de prognoza din luna mai. Preţurile vor creşte şi mai mult în 2016, când BNM prognozează o inflaţie de 11,6%, cu 5,2 puncte procentuale mai mult decât se estima anterior. În opinia guvernatorului BNM, cauzele principale care au dus la revizuirea în creştere a prognozelor inflaţioniste sunt prăbuşirea economiei ruseşti, ca urmare a sancţiunilor impuse Moscovei de SUA și Uniunea Europeană, deprecierea rublei şi a hrivnei ucrainene, înăsprirea condiţiilor migraţioniste în Federaţia Rusă, scăderea în continuare a cererii externe şi a remiterilor. De asemenea majorarea excesivă a preţurilor reglementate, fără a ţine cont de scăderea în perspectivă a preţurilor la gaze naturale şi energie electrică, ar putea pune presiuni inflaţioniste suplimentare. Pe piaţa moldovenească, ritmurile de creştere a preţurilor la produsele alimentare se vor accelera, atingând nivelul maxim în primul trimestru al anului 2016, în special din cauza deprecierii monedei naţionale şi a secetei cu care se confruntă Republica Moldova.
Premierul Republicii Moldova, Valeriu Streleţ, a anunţat „vremuri grele” pentru următoarele şase luni - perioadă în care guvernul va trebui să amortizeze efectele sociale ale majorării substanţiale a preţurilor şi tarifelor. Cei mai afectaţi vor fi săracii.

La mijlocul lunii august cele mai mari combinate de panificaţie din Moldova au scumpit pâinea cu 15%, ca urmare a majorării tarifelor la energia electrică şi gazele naturale. Anunţul apare într-un comunicat oficial al Asociaţiei Brutarilor şi Asociaţiei Naţionale a Industriilor de Panificaţie şi Morărit. Decizia privind ajustarea preţului la pâine a fpst luată de Consiliul pe Produs. Premierul a solicitat Agenţiei Naţionale pentru Reglementare în Energetică să-şi revadă decizia de majorare a tarifelor la produsele energetice cu 30% la electricitate şi 15% la gaze, dar a întâmpinat o rezistenţă puternică din partea furnizorilor. Valeriu Streleţ şi-a exprimat speranţa că dificultăţile economice majore vor fi depăşite în prima jumătate a anului 2016, dar „numai dacă va fi stabilitate politică”
. 
Opinii critice

Energia electrică şi gazele naturale s-au scumpit, iar a doua zi după învestirea guvernului Streleţ întreprinderile de panificaţie au anunţat că vor scumpi pâinea. Pe de altă parte, Banca Naţională a Moldovei a majorat, pentru a patra oară în acest an, rata de bază aplicată la principalele operaţiuni de politică monetară - până la 17,5%. Toate acestea presupun că creditele devin mai scumpe, fapt ce poate afecta creşterea economică. Potrivit economiştilor, masura aplicată de BNM este una riscantă. Astfel, Banca Naţională a Moldovei vrea să diminueze masa monetară aflată în circulaţie, pentru ca leul moldovenesc să nu se mai deprecieze. 

Directorul executiv al Centrului Analitic Independent Expert-Grup, Adrian Lupuşor, susţine că dacă prognoza BNM privind creşterea inflaţiei se va adeveri, cel mai mult vor avea de suferit persoanele care plătesc chiria în valută sau achită credite ipotecare: „Cel mai mult vor creşte preţurile la produsele non-alimentare, care sunt preponderent importate. Serviciile, care sunt cu tarife reglementate, ar putea să nu se scumpească, dar asta depinde de Agenţia Naţională pentru Reglementare în Energetică. Este evident că există un risc major de creştere a sărăciei, deoarece, pe de o parte cresc preţurile, iar pe de altă parte se depreciază leul. Asta îi afectează direct pe cei care plătesc chiria în valută şi care au luat ipoteci sau plătesc în rate locuinţa”
. Potrivit analistului economic, aceste persoane sunt preponderent tineri. Pe cale de consecinţă, Republica Moldova s-ar putea confrunta cu un nou val de depopulare.
În opinia expertului în economie Victor Ciobanu, decizia BNM este contraproductivă. “Ea rezultă din faptul că BNM, din cauza propriilor greşeli, a scăpat inflaţia de sub control. Acum vrea să recupereze unele poziţii, dar în detrimentul economiei în general. Asta face practic inaccesibil creditul pentru agenţii economici, când şi aşa prognoza este una pesimistă pentru anul 2015”, a menţionat Victor Ciobanu. S-a întrebat, retoric: „Ce folos că noi ne vom alege la sfârşit de an cu o inflaţie mai mică, dacă economia va stagna?” „Când este lipsă de bani în economie, agenţii economici funcţionează mai prost. Ce au făcut toate ţările pe fundalul crizelor din 2008 încoace? Au coborât rata de bază sub 1%, dar BNM vrea să o ridice până la 20%. Este pur şi simplu o mare prostie”
.


Experţii Institutului pentru Dezvoltare şi Iniţiative Sociale „Viitorul” susţin că creşterea tarifelor la produsele energetice va pune în dificultate mai multe întreprinderi. Potrivit lor, în urma scumpirilor, fabricile de pâine şi furnizorii de servicii vor fi nevoiţi să-şi ajusteze preţurile. Aceasta înseamnă că familiile sărace vor cheltui până la 90% din venituri doar pe facturi.  

Puternic val al crizei, în toamnă

Cel mai puternic val al crizei loveşte Republica Moldova în toamnă, când trebuie returnate creditele enorme oferite, cu garanţia guvernului, de BNM pentru salvarea Băncii de Economii, Băncii Sociale şi Unibank. Premierul Valeriu Streleţ s-a întâlnit cu şeful Delegaţiei UE la Chişinău, Pirkka Tapiola. Diplomatul european a confirmat disponibilitatea Uniunii Europene în sensul cooperării cu Republica Moldova şi a reiterat sprijinul în promovarea reformelor şi modernizarea ţării. 

Pe de altă parte, a atenţionat că „reforma sectorului justiţiei şi lupta contra corupţiei necesită acţiuni reale şi decisive”. De asemenea, „va fi crucial ca guvernul să acţioneze cu fermitate pentru a rezolva criza severă din sectorul bancar”, se arată într-o declaraţie a Delegaţiei UE în Republica Moldova. “UE îşi menţine angajamentul de a lucra cu noul guvern pentru identificarea unei soluuţi paşnice şi cuprinzătoare a conflictului transnistrean, în baza suveranităţii şi integrităăţi teritoriale a Republicii Moldova, cu un statut special pentru Transnistria”
, se mai arată în declaraţie. 
Preşedintele moldovean, Nicolae Timofti, a convocat Consiliul Suprem de Securitate, după ce premierul Valeriu Streleţ a anunţat lichidarea celor trei bănci devalizate la sfârşitul anului 2014. Pe de altă parte, Valeriu Streleţ a convocat Comitetul Naţional de Stabilitate Financiară la care s-a discutat despre recuperarea sumelor devalizate şi despre soarta celor trei bănci. 
„Scenariul vizând lichidarea celor trei bănci presupune mai multe măsuri prealabile: transferul funcţiilor trezoreriale, transferul funcţiilor de plată a pensiilor, evaluarea consecințelor cu privire la angajaţii acelor bănci. Am dat indicaţii să primim răspunsuri clare, pentru ca (…) să putem adopta decizii”, a precizat Valeriu Streleţ, dând asigurări că „acţiunile în acest sens vor fi prompte, etapizate şi cu rezultate”, astfel încât, “la momentul când se va decide retragerea licenţelor, să nu existe nici un fel de blocaj în sistem”
. Premierul a atenţionat că lichidarea celor trei bănci este principala condiţie a FMI pentru negocierea unui nou acord de împrumut. 

Anterior, liderii PLDM - al cărui exponent este Valeriu Streleţ - şi PDM s-au pronunţat pentru naţionalizarea Băncii de Economii. Declaraţia a generat îngheţarea relaţiilor cu creditorii externi - inclusiv suspendarea sprijinului bugetar din partea UE - şi critici virulente din partea economiştilor locali. Potrivit acestora, lichidarea celor trei bănci devalizate ar costa mai piţin statul decât întreţinerea lor cu infuzii de capital din partea guvernului. Pe de altă parte, directorul executiv al Centrului de Cercetări Strategice şi Reforme, Galina Şalari, a considerat că lichidarea Băncii de Economii va conduce la diminuarea încrederii populaţiei în structurile de stat.
Republica Moldova, “stat captiv”, unde integrarea europeană “a fost mimată”
 
Fostul ministru al Educaţiei, Maia Sandu, care a criticat în repetate rânduri actuala guvernare pentru fapte de corupţie şi a numit Republica Moldova „stat captiv”, susţine că viitorul Republicii Moldova este incert. „Sunt prea multe necunoscute pentru a face o prognoză. Totuşi, ne putem aştepta la două scenarii”
. Conform primului scenariu descris de Maia Sandu, guvernarea reuşeşte să obţină resurse minime pentru a ţine situaţia sub control pentru un timp, inclusiv prin obţinerea programului cu FMI, însă reformele vor fi cosmetice. Premierul Valeriu Streleţ a anunţat, că în cazul în care Moldova nu va reuşi încheierea unui nou memorandum  cu FMI, „se va prăbuşi totul”. El a menţionat că, în acest caz, leul moldovenesc s-ar putea devaloriza până la 40 de lei pentru 1 dolar.  Al doilea scenariu se bazează pe alegerile parlamentare anticipate. 
Maia Sandu a menţionat că „sfera politică a Moldovei este arena unui joc de putere între persoane care dispun de resursele ţării aşa cum doresc. Această stare de fapt, conform căreia cei aflaţi la putere nu-i reprezintă, ci dispun de cei care îi aleg, răpeşte viitorul ţării şi, desigur, prezentul. În fiecare moment, clipă de clipă, moldovenii sunt lipsiţi de posibilitatea alegerii. Ne sunt răpite răscrucile. De la politica oligarhizată a Moldovei nu mai putem aştepta să ne dea posibilitatea alegerii”. În opinia sa, „doar societatea civilă poate pune politica pe direcţia bună, iar politicienii nu pot să nu ţină cont de societatea civilă, care este prima voce a poporului”
. 
Deputatul PL, Veaceslav Untilă, preşedinte al Comisiei parlamentare pentru securitate naţională, a afirmat că perspectivele post-electorale ale taberei pro-europene, democratice nu sunt favorabile, în cazul unor posibile alegeri parlamentare anticipate. „Abuzurile, escrocheriile şi alte matrapazlâcuri care s-au făcut în perioada iunie 2013 – iulie 2015, când liberalii au fost ţinuţi departe de actul guvernării, nu au cum să nu-şi spună cuvântul în cazul anticipatelor. În acest răstimp a fost furat miliardul, iar drept rezultat situaţia de pe piaţa valutară a luat-o razna, s-au majorat tarifele la unele servicii şi preţurile la unele mărfuri şi produse. Tot în acest interval, mai exact, de la finele lui 2014 până la jumătatea lui 2015, integrarea europeană a fost mai mult mimată, iar instituţiile statului, în loc să se dezvolte ca instituţii democratice aflate în slujba cetăţeanului, au devenit şi mai dependente de factorul politic”. În opinia sa, „toate acestea au ştirbit serios imaginea unor partide declarate democratice şi proeuropene, sporind, cel puţin teoretic, şansele partidelor de centru-stânga”
.  
Streleţ: “Forţe ostile aşteaptă vidul de putere”

„Existenţa Republicii Moldova ca stat este pusă sub semnul întrebării” a declarat premierul moldovean Valeriu Streleţ. „Suntem într-un moment de cumpănă, când se anunţă eventuale intenţii ca guvernul să fie demis. Noi trebuie să calmăm societatea. Oamenii trebuie să fie siguri că guvernul a reuşit să realizeze câte ceva”
.  
Valeriu Streleţ a precizat că guvernul are nevoie de stabilitate pentru a putea soluţiona problemele economice. A dat asigurări că informaţiile legate de furtul unui alt miliard de dolari din sistemul bancar sunt false, subliniind că guvernul monitorizează situaţia din sistemul financiar-bancar, iar Banca Naţională a Moldovei are suficiente pârghii pentru a menţine situaţia sub control. “Prea multe forţe ostile aşteaptă o destabilizare a situaţiei şi vidul de putere, pentru a putea deturna ţara de la cursul său strategic de integrare europeană”
 a menţionat şeful guvernului de la Chişinău. Şi-a exprimat dezamăgirea faţă de ceea ce se întâmplă în justiţie, precizând că este indignat, ca şi majoritatea cetăţenilor Republicii Moldova, de „furtul secolului”. Premierul a promis că nu va admite să mai dispară un miliard de dolari din băncile moldoveneşti.

Premierul moldovean a atenţionat că, din cauza instabilităţii politice din ţară, misiunea Fondului Monetar Internaţional şi-ar putea anula vizita în Republica Moldova. „FMI va veni doar în condiţii de stabilitate politică. A fost creat un grup de lucru înaintea vizitei, pentru a avea un dialog şi un acord cu FMI care să ne permită deblocarea relaţiilor cu partenerii de dezvoltare. Dacă anumite forţe urmăresc degradarea situaţiei, am temeri că, având în vedere contextul nefavorabil, vizita ar putea fi din nou amânată”
, a precizat Valeriu Streleţ. 

Mişcarea „Antimafie” a organizat manifestaţii în susținerea candidaturii Maiei Sandu la funcţia de premier în ziua în care Parlamentul a învestit guvernul Streleţ. Potrivit liderilor Mişcării „Antimafie”, candidatura lui Streleţ „trebuie respinsă sub presiunea străzii”, întrucât el ar fi „o unealtă şantajabilă”. „Liderii AIE de asta au nevoie, de oameni şantajabili, fără strălucire intelectuală” a afirmat liderul Mișcării „Antimafie”, Sergiu Mocanu. „Maia Sandu a demonstrat că este împotriva unui sistem corupt, nu doar prin vorbe, ci prin fapte. Un astfel de om e incomod pentru cei care au ajuns la putere prin minciună şi acte de corupţie cu singurul scop de a fura. Maia Sandu a fost scoasă din schemă încă atunci când au partajat ministerele, cel al Educaţiei revenind PL. Această decizie a făcut parte din scenariul unui joc al lor”
 a precizat vicepreşedinta Mişcării „Antimafie”, Daniela Bodrug. 
În lipsa unui acord de împrumut cu FMI şi cu relaţiile financiare îngheţate cu Banca Mondială şi UE, Moldova riscă să intre în colaps. Executivul de la Chişinău a anunţat elaborarea unui „Plan anti-criză 2015-2017”, care se bazează pe privatizări massive şi programe de austeritate. Agenţia Naţională de Business (ANB) a expertizat documentul şi a concluzionat că este mai mult declarativ, multe dintre propunerile incluse regăsindu-se în alte documente ignorate până acum: „ANB pledează pentru o abordare mai complexă, pragmatică şi radicală a măsurilor de atenuare a efectelor crizei economice, inclusiv printr-un dialog deschis şi constructiv cu reprezentanţii mediului de afaceri şi cu investitorii. În condiţiile de criză spre care se îndreaptă economia naţională, este nevoie de măsuri sectoriale, care să susţină producătorii şi de anularea mai multor restricţii care limitează dezvoltarea sectoarelor productive şi creşterea capacităţii lor de producere”
. 
Ambasadorul SUA în Republica Moldova, James D. Pettit, a menţionat că “ţările care se angajează într-un program cu FMI, când au probleme economice, beneficiază de un ajutor substanţial şi de fluxul investiţiilor străine pe care astfel de programe, de obicei, le deblochează, iar angajarea într-un program cu FMI este adesea văzută ca un angajament ferm al guvernului de punere în aplicare a măsurilor economice adecvate”. Ambasadorul american a precizat că Republica Moldova “nu face faţă anumitor indicatori”, unul dintre cei mai importanţi fiind controlul corupţiei. „Acesta este un obstacol semnificativ pentru a obţine un al doilea Program „Compact”” susţinut de SUA “de dezvoltare a Republicii Moldova”
. În cadrul primului program, SUA au investit în Republica Moldova 260 de milioane de dolari, pentru construcţia drumurilor şi a sistemelor de irigare.

În cazul alegerilor anticipate, ar câştiga partidele pro-ruse

Fostul ambasador al Republicii Moldova la Washington, Igor Munteanu, a atenţionat opinia publică asupra riscului major ca Rusia să profite de pe urma instabilităţii politice şi economice din Moldova. „Nu s-a întâmplat nici o criză în Republica Moldova în care să nu existe tentaţia de a o exploata în favoarea interesului geopolitic al Rusiei. Dacă ne uităm în istorie, vedem că, de fiecare dată când instituţiile statului au fost slăbite, s-au activat nişte pârghii prin care să se exploateze această slăbiciune”. 

Potrivit opiniei diplomatului moldovean, dacă negocierile cu FMI eşuează, consecinţele economice vor fi dramatice. „Şi atunci s-ar putea să apară oferte din partea altor „binevoitori” externi, care nu ar condiţiona nimic altceva decât culoarea coaliţiei de guvernare. Respectiv, ar putea să existe consecinţe asupra deciziilor pe care, în 2016, cineva să le promoveze” a avertizat Igor Munteanu.

Fără un masiv sprijin extern, Republica Moldova pur şi simplu nu va rezista economic, iar reacţia oamenilor ajunşi la limita sărăciei este imprevizibilă. „Sunt convins că Occidentul, prin partenerii de dezvoltare, ia în considerare mai multe riscuri la care este supusă Republica Moldova şi ar putea să manifeste flexibilitatea necesară pentru a încuraja şi penaliza în acelaşi timp”
 a susţinut Igor Munteanu. 
Un sondaj realizat de Centrul de Investigaţii Sociologice şi Marketing „CBS-AXA” evidenţiază că partidele de stânga proruse ar obţine o victorie clară în cazul în care ar avea loc alegeri anticipat în Republica Moldova.

Sondajul sociopolitic arată că în cazul organizării alegerilor anticipate, pragul electoral de 6%, necesar pentru a accede în Parlament, l-ar trece 8 formațiuni politice:

Partidul Nostru (partid pro-rus, lider Renato Usatîi) - 22,8%;

Partidul Socialiştilor (partid pro-rus, lider Igor Dodon) - 20,8%;

Partidul Popular European din Moldova (lider, fostul premier Iurie Leancă) - 9,9%;

Partidul Comuniştilor (partid parlamentar pro-rus, lider Vladimir Voronin) - 9,9%;

Partidul Liberal (partid de guvernământ, lider Mihai Ghimpu) - 9,3%;

Partidul Liberal-Democrat (partid de guvernământ, lider Vlad Filat) - 7,3%; 

Platforma „Demnitate și Adevăr” (pe cale să înfiinţeze un partid pro-european) - 7%;

Partidul Democrat din Moldova - 6,8%.

Aproape 30% din respondenţi s-au declarat indecişi, iar 8,6% nu ar participa la vot.

În ceea ce priveşte încrederea populaţiei în liderii politici, topul este: Renato Usatîi – 8,8%; Igor Dodon – 7,8%; Iurie Leancă – 4%; Vladimir Voronin – 3,9%, Dorin Chirtoacă – 3,1%, Marian Lupu – 2,4%, Andrei Năstase (unul din liderii Platformei „Demnitate și Adevăr”) – 1,8%, Maia Sandu (fost ministru al Educației) – 1,7%. Cota celor care nu au încredere în nimeni este fără precedent - de 46,5%.

Fără precedent este şi procentajul celor care cred că “ţara merge într-o direcţie greşită” - 87%, iar peste 63% dintre cetățeni sunt nemulţumiţi de situaţia economică din ţară. Sărăcia, corupţia şi preţurile exagerate stau în topul lucrurilor care îi îngrijorează cel mai mult pe moldoveni. Potrivit datelor Sindicatelor din Moldova, salariul minim în Republica Moldova este cel mai mic din Europa - 1900 de lei moldoveneşti, care echivalează cu 84 de euro - acoperind doar 57% din minimul necesar al unei persoane. Moldovenii au cea mai mare încredere în Biserică, primari și în mass-media. În Parlament și Guvern au încredere doar 5% din cetățeni, iar în Preşedinţie 4%. 
  Într-o copleşitoare majoritate - 91,7%  - moldovenii susţin alegerea preşedintelui ţării prin vot direct,  în timp ce partidele de la guvernare promovează insistent un proiect de amendare a Constituţiei, care să prevadă posibilitatea alegerii şefului statului în Parlament, cu majoritate simplă. Guvernanţii susţin că revizuirea Constituţiei, în sensul simplificării procedurii de alegere a şefului statului, este necesară pentru a evita crizele politice. Pe de altă parte, acordul de coaliţie conţine un paragraf care arată disponibilitatea de a organiza un referendum în această toamnă cu privire la schimbarea modalităţii în care este ales şeful statului.
Potrivit Raportului „Economic Freedom of the World 2015”, Moldova se clasează pe poziția 103 din totalul de 157 de state monitorizate în privinţa libertăţilor economice.  Potrivit Raportului Competitivității Globale (2014-2015), realizat de „World Economic Forum”, Republica Moldova are cea mai coruptă justiţie - locul 144 din 144 de state monitorizate. 

Memento

Declinul partidelor proeuropene care au preluat puterea în 2009 şi a ideei de integrare europeană a început în 2012-2013, când a existat o criză politică majoră. Liderii celor două partide proeuropene, Vlad Filat (PLDM) şi Vladimir Plahotniuc (PDM), au luptat pentru putere, mai precis pentru preluarea controlului unor instituţii-cheie în stat, în special Procuratura Generală. Ca rezultat, coaliţia a dus o luptă interioară prin acuzaţii reciproce. În cele din urmă, în luna mai, coaliţia de guvernare a fost reluată graţie presiunii partenerilor occidentali. Prin acest mod s-au evitat alegerile anticipate, care, cel mai probabil, ar fi dus la un transfer de putere către partidele proruse.
O mare parte a electoratului european din Republica Moldova şi-a pierdut încrederea în PLDM şi PDM. Votanţii au fost descurajaţi nu doar de lupta politică a coaliţiei de guvernare, care a relevat gradul de colaborare ce există între cele două partide, ci şi gradul de iresponsabilitate al guvernului, chiar înainte de evenimentul crucial pentru parcursul european al Republicii Moldova, respectiv semnarea Acordului de Asociere în noiembrie 2013.

Cele două partide au încercat în lunile care au urmat să-şi îmbunătăţească imaginea având în vedere că alegerile din noiembrie 2014 se apropiau. Filat şi Plahotniuc au dispărut din peisaj, cu toate că puterea era deţinută în continuare de ei. În schimb, politicieni populari precum Iurie Leancă şi Igor Corman) au preluat conducerea. Coaliţia şi-a luat măsuri de precauţie în privinţa informaţiilor livrate presei pentru a ascunde conflictele din interior. Această acţiune a convins populaţia că Guvernul este unit şi stabil prin alianţa celor două partide. Cu toate acestea, partidele proeuropene nu au recâştigat din susţinerea de care au beneficiat la început şi pe care au pierdut-o în 2013. Cu câteva luni înainte de alegerile parlamentare din 30 noiembrie, coliţia a recurs la noi tactici. Mesajul central a fost acela că în condiţiile în care cetăţenii vor să păstreze parcursul european al Republicii Moldova, singura sanşă este să-i voteze. Aceasta nu a fost doar o decizie de a sprijini anumite partide în detrimentul altora, dar şi o decizie a direcţiei geopolitice a Republicii Moldova.

Noua coaliţie creată, în contrast cu fosta coaliţie minoritară, are o majoritate stabilă şi, prin urmare, nu mai are nevoie de sprijinul legislativ al comuniştilor. În opinia sa, se prefigurează o instabilitate în cadrul alianţei din cauza conflictelor existente între liderii celor trei partide. O gravă criză politică este posibilă în luna martie a anului viitor, atunci când candidatul la funcţia de preşedinte al Republicii Moldova va fi un pretext suficient pentru noi discuţii şi negocieri. 
Potrivit Deutsche Welle, au apărut semnale care demonstrează o posibilă reformatare a spiralei puterii în Republica Moldova. Partidul Democrat, care face parte din actuala coaliţie pro-europeană de guvernare, şi Partidul Comuniştilor, aflat în opoziţie parlamentară, îşi trimit reciproc, prin mass-media, semnale cu privire la disponibilitatea de a intra într-o combinaţie politică. Liderul PCRM ,Vladimir Voronin, nu exclude chiar o posibilă fuziune a celor două partide. Nici PDM nu exclude această posibilitate. Vladimir Voronin a afirmat că „pentru a da jos actuala guvernare” ar putea vota şi cu socialiştii. El a adăugat că susţine ideea organizării alegerilor parlamentare anticipate, că ar vota pentru demisia actualului govern şi pentru un nou preşedinte. „Vom fi nevoiţi să votăm demisii în lanţ pentru a scăpa ţara de alianţă”
 a precizat liderul comunist. Mai mult, a menţionat că ar accepta funcţia de preşedinte al ţării în anumite condiţii, fiind gata să se alieze în Parlament cu partidele de centru-stânga.

Criza din Republica Moldova îngrijorează Bruxelles-ul

Comitetul Parlamentar de Asociere Uniunea Europeană - Republica Moldova a adoptat o serie de recomandări adresate autorităţilor Republicii Moldova. Membrii CPA UE-RM îndeamnă autorităţile moldovene să continue reformele și implementarea Acordului de Asociere, care vor asigura creşterea nivelului de trai al cetăţenilor şi vor produce schimbări semnificative în domeniile educaţiei, ocupării forţei de muncă, justiţiei. Totodată, Comitetul reiterează necesitatea ca Republica Moldova să se reangajeze cu forţe noi în reforma justiţiei şi în lupta împotriva corupţiei. Recomandă Executivului de la Chişinău să trateze aceste elemente drept prioritate absolută.

În acelaşi timp, Forul parlamentar de asociere îşi exprimă îngrijorarea în privinţa sectorului financiar-bancar din Republica Moldova şi solicită autorităţilor să ia măsuri pentru soluţionarea situației create, să asigure transparenţa deplină a anchetelor, recuperarea activelor şi deferirea persoanelor responsabile justiţiei. 

În document se mai precizează că societatea civilă are un rol important în monitorizarea procesului de implementare a Acordului de Asociere. Astfel, organizaţiile non-guvernamentale trebuie să fie sprijinite de către autorităţi pentru a-şi îndeplini eficient sarcinile. În context, Comitetul evidenţiază importanţa creării cât mai rapid a Platformei Societăţii Civile prevăzută în Acordul de Asociere.

În privinţa reglementării conflictului transnistrean, Comitetul Parlamentar de Asociere UE - Republica Moldova face apel la Chişinău şi Tiraspol să-şi intensifice eforturile de soluţionare a conflictului în formatul „5+2” şi să întreprindă paşi concreţi pentru a îmbunătăţi nivelul de trai al populaţiei. În context, Comitetul parlamentar încurajează reluarea dialogului direct şi stabilirea unei noi runde de negocieri în formatul „5+2” pe parcursul anului 2015.

În Rezoluţia Comitetului se mai regăsesc recomandări cu privire la consolidarea cooperării energetice a Republicii Moldova. Membrii forului parlamentar solicită Legislativului de la Chişinău să adopte legislaţia privitoare la cel de al treilea Pachet Energetic şi să-şi intensifice eforturile în scopul obţinerii unor progrese rapide în realizarea gazoductului Iaşi-Ungheni.

În document se mai arată că în funcţie de realizările obţinute în implementarea Acordului de Asociere, Republica Moldova ar putea beneficia de finanţare suplimentară din partea Uniunii Europene, pe lângă cele aproximativ 410 milioane de euro prevăzute în perioada 2014-2017. 

Comitetului Parlamentar de Asociere UE - Republica Moldova îşi exprimă intenţia de a contribui activ la implementarea Acordului de Asociere, prin monitorizarea îndeaproape a procesului de implementare a Acordului şi, respectiv, utilizarea corespunzătoare a asistenţei acordată în acest sens de Uniunea Europeană.

Luc Pierre Devigne, negociatorul principal al UE pentru Acordul de Liber Schimb cu Moldova, s-a arătat revoltat că „în Republica Moldova se fură 15% din PIB” - aproximativ 16 miliarde de lei moldoveneşti – “şi nimeni nu este tras la răspundere”. Până în prezent, principalii suspecţi în acest dosar nu au fost arestaţi. În urma presiunilor exercitate de societatea civilă a fost contractată compania „Kroll” pentru identificarea celor implicaţi în furtul banilor, în prima fază - iar în faza a doua, pentru recuperarea lor.  A doua etapă a investigaţiei internaţionale stă sub semnul întrebării, întrucât, potrivit premierului Valeriu Streleţ, „suma solicitată de Kroll pentru recuperarea banilor este prea mare - 60% din suma ce urmează a fi recuperată”
.
VARIA
JOSEPH STIGLITZ  ŞI THOMAS PIKETTY, ALĂTURI DE LABURIŞTII BRITANICI
Joseph Stiglitz, laureat al premiului Nobel pentru economie şi opozant fervent al austerităţii, şi economistul francez Thomas Piketty, care a propus introducerea unei taxe pe avere pentru reducerea inegalităţii distribuţiei veniturilor în societate, îl vor consilia pe Jeremy Corbyn, noul lider al Partidului Laburist din Marea Britanie. Intenţia economistului francez Thomas Piketty este de a evidenţia „eşecul austerităţii în Regatul Unit“. „Lucrând cu economişti de prim rang, Partidul Laburist va prezenta o alternativă coerentă de care ţara noastră are nevoie urgentă“
 se precizează într-un comunicat al Partidului Laburist. 
Thomas Piketty, autor al volumului Capitalul în secolul XXI, şi Joseph Stiglitz vor face parte dintr-un comitet consultativ pe probleme economice care îl va consilia pe noul lider al laburiştilor. Comitetul se va reuni în fiecare trimestru sub conducerea lui John McDonnell, ministrul „din umbră“ al laburiştilor pe probleme financiare, pentru a dezvolta idei pentru strategia economică a Partidului Laburist. 
Thomas Piketty a afirmat că este „extrem de fericit să participe“ la acest comitet şi să „ajute Partidul Laburist la construirea unei politici economice care va contribui la rezolvarea celor mai importante probleme cu care se confruntă britanicii“.„Există astăzi o oportunitate excepţională pentru laburişti să construiască o nouă politică economică care va demonstra eşecul austerităţii în Regatul Unit şi în Europa“
 a declarat economistul francez.

Anunţul vine în contextul în care Partidul Laburist este mai divizat ca oricând după alegerea lui Jeremy Corbyn, ale cărui poziţii ferme de stânga nu sunt agreate de unii reprezentanţi ai partidului. „Economia noastră trebuie să asigure siguranţă pentru toţi, nu numai pentru câţiva bogaţi“, a declarat Jeremy Corbyn în urma anunţului privitor la crearea comitetului.

Campania lui Jeremy Corbyn s-a concentrat pe politici detaliate pentru protejarea persoanelor care desfăşoară activităţi independente, cărora le lipsesc siguranţa venitului şi drepturile. Jeremy Corbyn, un duşman declarat al austerităţii, “fidel cauzelor nealterate ale socialismului britanic”, militează pentru renaţionalizarea utilităţilor publice privatizate de guvernul Thatcher, înclină către retragerea Marii Britanii din Uniunea Europeană, cere distrugerea armelor nucleare şi formarea unei „bănci naţionale de investiţii„ pentru crearea de locuri de muncă. El cere ca “guvernul, în loc să se concentreze pe programe de quantitative easing pentru bănci, prin care printează bani pentru a cumpăra tot felul de active financiare, să experimenteze cu programe de quantitative easing pentru oameni”
, prin care să investească în locuinţe, energie, transport şi proiecte digitale.

INDICII SIMPTOMATICE ALE UNEI NOI POSIBILE CRIZE
Declinul preţurilor materiilor prime începe să semene cu o criză, investitorii reacţionând la cererea scăzută din China şi sfârşitul erei banilor ieftini puşi la dispoziţie de Rezerva Federală a Statelor Unite. Un indice Bloomberg pentru contractele futures de mărfuri a scăzut cu 50% de la un maxim atins în 2011, iar opt din 10 cele mai slabe performanţe din indicele Standard&Poor’s 500 au fost înregistrate în acest an de titluri ale unor companii din sectorul resurselor naturale.
Alcoa, cel mai mare producător de aluminiu din Statele Unite, a anunţat că se va diviza în două companii, pe fondul supraproducţiei din piaţă. Cele două companii vor fi listate la bursă, până la jumătatea anului viitor, urmând modelul unui număr tot mai mare de companii care urmăresc accelerarea creşterii prin divizare. Scindarea Alcoa va duce la formarea unei companii producătoare de bauxită, alumină şi aluminiu şi a unei alte companii care se va concentra pe inovaţii în produse şi soluţii de inginerie de înaltă performanţă, din materiale multiple, şi pe soluţii destinate pieţelor cu creştere atractivă, a anunţat grupul. Decizia companiei americane ale legătură şi cu concurenţa mare venită din China.

 Royal Dutch Shell a anunţat că renunţă la operaţiunile de forare din largul Alaskăi, din cauza costurilor prea ridicate, în timp ce titlurile traderului de mărfuri Glencore au scăzut cu până la 31% la bursa din Londra, la un minim record. 
Preţurile aurului şi argintului au atins niveluri record în urmă cu patru ani, în timp ce cotaţiile petrolului au scăzut la jumătate faţă de iunie 2014, declin accentuat de decizia OPEC de a menţine plafonul producţiei în pofida ofertei în exces. În Statele Unite, preţul gazelor naturale a scăzut la mai puţin de o pătrime din valoarea din 2008.

Situaţia se va înrăutăţi, avertizează John LaForge şi Warren Pies, analişti la Ned Davis Research Group din Venice, Florida. Analiştii consideră că mărfurile ar putea fi în al patrulea an dintr-un ciclu "super-bear" de 20 de ani. Cei doi au analizat ciclurile pieţei mărfurilor începând din secolulal XVIII-lea şi au ajuns la concluzia că acestea sunt influenţate, cu precădere, de nivelul de încredere a investitorilor, nu de factorii fundamentali. Elementul pozitiv este faptul că majoritatea problemelor apar în primii şase ani ai pieţei bear, a arătat LaForge. "În sectorul mărfurilor vor avea loc multe falimente, companii care se vor închide. Este nevoie să se întâmple acest lucru pentru ca oferta să scadă"
 a precizat analistul.

Strategia de reducere a datoriilor anunţată de directorul general al Glencore, Ivan Glasenberg, şi planul de vânzare a unei participaţii la divizia de agricultură a grupului nu au reuşit să oprească declinul titlurilor. Investec a avertizat că beneficiile acţionarilor vor fi scăzute dacă preţurile materiilor prime se vor menţine la un nivel scăzut. Shell a anunţat că grupul va înregistra costuri legate de operaţiunile din Alaska în valoare de aproximativ 3 miliarde de dolari, în timp ce costul unor angajamente contractuale suplimentare se vor ridica la 1,1 miliarde de dolari.

Pe de altă parte, profiturile companiilor industriale chineze au scăzut cu 8,8% în august, faţă de aceeaşi perioadă a anului trecut, pierderile agravându-se în pofida a cinci reduceri ale dobânzilor operate de Banca centrală chineză şi eforturilor guvernamentale de accelerare a proiectelor de investiţii. Efectele problemelor din China se propagă în întreaga lume. Grupul american Caterpillar a anunţat că va renunţa la 10.000 de angajaţi - 9% din forţa de muncă. Acţiunile producătorului de chimicale Huntsman au scăzut cel mai mult în ultimii patru ani, în urma anunţului că preţurile mici ale titanului vor avea un impact negativ asupra profitului din trimestrul al treilea.

Dobânzi bancare negative, soluţie pentru evitarea recesiunii


În cadrul Comitetului de politică monetară al Rezervei Federale s-a vehiculat  ideea ca banca să coboare dobânda pentru fondurile de refinanţare sub zero anul acesta şi în anul următor. În prezent, dobânzile sunt aproape de zero. 

În Marea Britanie, economistul-şef al Băncii Angliei, Andy Haldane, a precizat că instituţia s-ar putea să fie nevoită să împingă dobânzile sub zero pentru a „respinge“ următoarea recesiune. Andy Haldane este unul dintre cei nouă oameni care stabilesc politica monetară a Băncii Angliei. 


Banca Centrală Europeană a dus anul trecut dobânda la depozite sub zero pentru a lupta contra deflaţiei - cea de referinţă pentru operaţiunile de refinanţare fiind de 0,05%. Elveţia şi Danemarca practică, la rândul lor, politici cu dobânzi negative. Banca Naţională a Elveţiei a precizat că va ţine referinţa pentru creditele interbancare negativă. Astfel, încearcă să contracareze efectele francului supraevaluat.
Experimentul suedez

Experimentele Suediei cu dobânzile mai mici de zero au schimbat modul în care şefii Băncilor centrale văd lupta cu recesiunea. În Suedia, dobânzile de referinţă pentru împrumuturile reciproce ale băncilor sunt negative. 

Potrivit ideii tradiţionale, pentru a stimula creşterea economică, Banca centrală poate reduce dobânzile, făcând împrumuturile mai ieftine. Bani ieftini înseamnă cheltuieli mai mari şi investiţii mai multe, ceea ce echivalează cu un stimul economic. Întrucât se pot împrumuta ieftin, băncile nu ar mai avea nevoie de finanţare prin depozitele clienţilor şi ar reduce dobânzile şi pe acest segment. În aceste condiţii, clienţii ar fi încurajaţi să cheltuiască şi descurajaţi să economisească. Însă, în teorie, există o limită pentru limita inferioară a dobânzilor, la care deponenţii plătesc pentru a-şi ţine banii la bancă. În acest caz, oamenii ar fi încurajaţi să-şi retragă banii din bănci şi să-i păstreze acasă, ceea ce are ca efect încetinirea economiei, nicidecum stimularea ei. Fondurile de pensii ar fi printre primii clienţi care ar abandona băncile dacă situaţia s-ar agrava, în sensul unei taxări ridicate pentru a-şi ţine banii în depozite. “O soluţie pentru a preveni ca situaţia să scape de sub control este “abolirea cashului” - idee vehiculată de economistul şef al Băncii Angliei”. 
Având în vedere această teorie, ceea ce se întâmplă în Suedia nu ar trebui să fie posibil. “Dobânzile pentru depozite au urmat traiectoria descendentă în teritoriul negativ al dobânzii de politică monetară. Însă în loc să păstreze banii „la saltea“, suedezii şi-au lăsat banii în bănci sau i-au cheltuit. Suedia este prima ţară care în actualul ciclu economic a început să experimenteze cu dobânzile negative. Pe de altă parte, este ţara în care banii lichizi sunt cel mai puţin folosiţi”
.  

Suedia are rate ridicate de economisire, fiind pe locul trei în lumea dezvoltată, potrivit datelor OCDE. În pofida ratelor sănătoase de creştere economică, există încă suficiente slăbiciuni care să prevină supraîncălzirea. Rata şomajului, de peste 7%, este neobişnuit de ridicată pentru o ţara avansată, peste nivelul anterior crizei. Banca centrală, Riksbank , se luptă cu deflaţia încă din 2012 – în august indicatorul era la -0,2%, ţinta fiind de 2%.

Cu o revenire anemică, o politică monetară din ce în ce mai relaxată în zona euro, şi cu krona - moneda suedeză - în apreciere faţă de euro, unica opţiune a Băncii Suediei a fost coborârea dobânzilor sub zero. O monedă puternică înseamnă exporturi scumpe, necompetitive, şi importuri ieftine - deci, deflaţie. Unii analişti au apreciat că Riksbank va continua să reducă dobânda anul acesta, poate la 0,5%, de la 0,3% în prezent. Problema este de a nu se atinge pragul la care situaţia scapă de sub control. Analiştii de la Barclay’s afirmă că acest prag este de -3%, ceea ce sugerează că şefii Băncilor centrale au spaţiu suficient pentru coborârea dobânzilor. 

În SUA, dobânzile negative vor produce efecte negative

Potrivit analistului Scott Matusow; fondatorului firmei de consiliere financiară Stock Matusow, Rezerva Federală va suplimenta şi mai mult lichiditatea din sistem şi, în cele din urmă, va duce dobânda fondurilor de refinanţare sub zero, fiind constrânsă de dogma economică aleasă - cea keynesiană. Scott Matusow a afirmat că, anterior unei astfel de mişcări a Fed, bursele vor avea o urcare abruptă, la niveluri record, urmată de “un crash uşor”, pentru “a lăsa aerul să scape din bulă“.

Economia va cunoaşte “o foarte scurtă perioadă de boom”, parţial datorată creditului extrem uşor de obţinut, a susţinut Scott Matusow Speculatorii de pe bursele de acţiuni şi marile firme de trading de mare frecvenţă “vor fi plătiţi pentru a-şi da banii cu împrumut.” Rata de discount a Fed se va reduce considerabil, “încurajând achiziţionarea a şi mai multor active “junk“”. Creditarea interbancară va exploda, ca şi datoria publică şi cea privată.

Întrucât nu sunt create locuri de muncă reale, “omul de rând va acumula şi mai multe datorii, iar pentru el readucerea la normal a dobânzilor negative va fi vătămătoare”. Deoarece “pieţele activelor financiare „derivate“ sunt slab reglementate”, este de aşteptat să ia amploare “investiţiile prost orientate, creşterea capitalului prin datorii, asumarea unor riscuri mai mari şi mai multă euforie datorită isteriei provocate de doza supremă de politică monetară ultrarelaxată”. După acest stadiu, “Fed va rămâne fără muniţie” iar economia va fi “expusă la eventualele crize financiare sau economice”.

În cele din urmă “dobânzile negative vor distruge întregul sistem financiar, şi încă mai devreme decât ar crede mulţi”. Rezumând, “în SUA dobânzile negative ar provoca euforie iniţial, apoi probleme de durată”
. 

TURCIA: ALEGERI ANTICIPATE ŞI TURBULENŢE INTERNE
Alegeri anticipate pe 1 noiembrie 

Turcia va organiza alegeri legislative anticipate pe 1 noiembrie după eşecul negocierilor pentru formarea unui guvern de coaliţie în urma scrutinului din iunie, a anunţat, preşedintele  Recep Tayyip Erdogan.  "Cu voia lui Allah, Turcia va vota din nou în cadrul unor noi alegeri legislative pe 1 noiembrie”
 a declarat Recep Erdogan în faţa jurnaliştilor, la ieşirea dintr-o moschee din Istanbul. Data de 1 noiembrie a fost propusă, anterior, de Autoritatea Electorală, în cazul în care se ia decizia organizării de alegeri anticipate.

În 13 august, Ahmet Davutoglu, lider al Partidului Justiţiei şi Dezvoltării (AKP) - care a pierdut majoritatea parlamentară la alegerile din 7 iunie - a anunţat eşecul negocierilor cu opoziţia în vederea formării unui guvern de coaliţie.  “Nu am reuşit să asigurăm o bază propice pentru formarea unui guvern”
 a declarat Davutoglu la finalul unei ultime reuniuni cu Kemal Kliçdaroglu, preşedintele Partidului Republican al Poporului. Partidul Dreptăţii şi Dezvoltării (AKP) a epuizat toate opţiunile pentru formarea unui guvern de coaliţie, a afirmat premierul Ahmet Davutoglu după eşecul negocierilor cu Mişcarea Naţionalistă (MHP).

Ahmet Davutoglu a fost însărcinat pe 7 iulie, în mod oficial, de şeful statului, Recep Tayyip Erdogan, cu formarea unui nou guvern. Premierul desemnat avea la dispoziție 45 de zile pentru alcătuirea unui nou executiv, termen care expira pe 23 august, când preşedintele Erdogan putea convoca alegeri anticipate. Potrivit unor sondaje, intenţiile de vot ale alegătorilor au rămas în mare parte neschimbate faţă de rezultatul scrutinului din iunie. 

Criza politică din Turcia a apărut pe fondul războiului declanşat de Ankara, luna trecută, pe două fronturi: rebeliunea kurdă a PKK şi organizația jihadistă Statul Islamic în Siria. Conform criticilor preşedintelui Erdogan, campania militară împotriva PKK a reuşit să mobilizeze din nou electoratul naţionalist turc. 

Preşedintele turc, Recep Tayyip Erdogan, l-a numit pe premierul demisionar, Ahmet Davutoglu, să conducă o administraţie interimară înaintea alegerilor aşteptate în luna noiembrie. “Una dintre responsabilităţile lui Davutoglu va fi să supravegheze alegerile şi are la dispoziţie cinci zile să formeze un cabinet”
.

Constituţia prevede faptul că toate partidele ar trebui să fie reprezentate în administraţia interimară, însă este pentru prima dată când este nevoie de un asemenea guvern, iar liderul opoziţiei prokurde a spus că nu va fi surprins dacă Erdogan ar încerca să îi excludă reprezentanţa. Liderul Partidul Democratic al Poporului (HDP), Selahattin Demirtas, a afirmat că partidul său va fi pregătit să participe, cu toate că principalul partid de opoziţie, Partidul Popular Republican (CHP), şi Partidul Mişcării Naţionliste (MHP) au refuzat să ia parte la această administraţie interimară.
Erdogan speră la reiterarea succesului din 2002
Recep Tayip Erdoğan şi-a respectat promisiunea: opoziţia din CHP (Partidul Popular Republican) nu a avut nicio şansă de a participa la guvernare. Decizia lui reprezintă o premieră în istoria Turciei: devine astfel primul preşedinte care nu permite formaţiunii situate pe poziţia secundă la alegeri să se implice în formarea guvernului. Întrucât eforturile partidului său AKP nu au fost încununate de succes, 
Erdoğan a anunţat organizarea de noi alegeri. Scrutinul redă speranţa liderilor AKP de a repeta succesul fulminant obţinut la alegerile din anul 2002. Există, însă, diferenţe între Turcia din epocă şi cea de acum. În anul 2002, membri ai partidului kurzilor PKK, declarat ilegal, ucideau şase ofiţeri de securitate. În ultimele săptămâni, într-o singură zi, nouă persoane au murit în atentate. În anul 2002, Turcia negocia cu organizaţia teroristă Al-Quaida, care nu avea mulţi simpatizanţi în rândul populaţiei.  Acum, tot mai mulţi turci se alătură mişcării teroriste "Statul Islamic". Un fenomen legat direct de politica de la Ankara. 

Liderii AKP speră formaţiunea pro-kurdă cea mai importantă din Turcia, Partidul Popular Democrat (HDP), să piardă voturi, pe fundalul atacurilor continue ale PKK. Este însă, posibil, şi ca electoratul să amendeze guvernul pentru incapacitatea de a restabili pacea şi ordinea, mai ales în sud-estul Turciei. 

Atacurile teroriste şi instabilitatea politică au polarizat opinia publică din Turcia, pe de o parte şi, pe de altă parte, au afectat economia, ceea ce ar putea influenţa atitudinea votanţilor faţă de partidul preşedintelui - AKP. Există sondaje care nu dau şanse formaţiunii lui Erdoğan de a forma singură guvernul. În plus, formaţiunea pro-kurdă HDP ar putea deveni al treilea partid ca reprezentare în legislativ, urmată îndeaproape de Partidul Mişcării Naţionaliste (MHP). Alte sondaje acordă însă cele mai multe voturi partidului AKP, care ar putea forma astfel următorul executiv.

AKP încearcă să recâştge voturile turcilor din afara graniţelor, care au preferat să voteze partidul pro-kurd HDP. Un reprezentant al AKP a anunţat că turcii din străinătate ar trebui să-şi desemneze reprezentanţi în Parlamentul de la Ankara. Un asemenea plan ar însemna menţinerea celor 550 de locuri de parlamentar, dar şi modificarea algoritmului de ocupare a acestora, pentru a permite validarea a 15 aleşi din rândul diasporei. Constituţia nu permite, însă, o schimbare de asemenea anvergură până la alegerile viitoare. 

Erdoğan ar putea încerca să îi coopteze mai puternic pe turcii din străinătate în campania electorală. În acest caz, cel mai probabil, se va concentra, cu precădere, pe Germania, unde trăiesc foarte mulţi cetăţeni turci. Se pare că următoarea campanie electorală nu se va limita doar la teritoriul Turciei.
În vârtejul evenimentelor internaţionale
În flancul răsăritean al NATO există un vârtej de evenimente. În cauză sunt lupta împotriva terorismului musulman de tip Statul Islamic şi raidurile anti-kurde ale forţelor armate ale regimului de la Ankara. Turcia stăruie ca NATO să-i fie alături, deşi Ankara a compromis armistiţiul cu PKK şi bombardează poziţiile acestei forţe, considerată teroristă deopotrivă la Ankara şi în statele occidentale. Atacurile asupra PKK, urmate de ripostele ei teroriste, au loc deşi kurzii reprezintă singura forţă terestră care se opune, de un timp, cu succes, terorismului practicat de Statul Islamic.

Unii din aliaţii occidentali ai Turciei se arată consternaţi. Prin vocea şefului diplomaţiei germane, Frank Walter Steinmeier, Berlinul a lansat un apel cerând Turciei să relanseze procesul de pace cu minoritatea kurdă şi să refacă punţile distruse de atacurile mutuale. Berlinul înţelege că, lovindu-se în kurzi, se slăbeşte decisiv frontul anti - Statul Islamic. Kurzii au reuşit să se opună, cu ajutorul unor raiduri ale aviaţiei americane, ofensivelor repetate lansate de forţele auto-intitulatului Califat, conduse de   Al Bagdadi. Kurzii au salvat Kobane, în timp ce puterile occidentale au refuzat să disloce trupe terestre contra ucigaşilor în masă din Statul Islamic. Totuşi, kurzii au asumat misiunea de a-i combate sistematic pe terorişti, nu doar cu sprijinul compatrioţilor lor nord-irakieni moderaţi, dar şi cu susţinerea unor forţe din componenţa cărora face parte şi PKK.

În complicata ecuaţie orientală, apare că priorităţile regimului de la Ankara sunt combaterea oricăror tentative de edificare a unui stat kurd, şi consolidarea poziţiei lui Erdogan şi a partidului său. Atacurile anti-kurde şi anti HDP par a reprezenta nu doar o tentativă a lui Erdogan de a-şi reapropia cercurile naţionaliste ale electoratului, dar şi de a destructura opoziţia. Regimul de la Ankara speră să redobândească, astfel, în alegerile anticipate, puterea absolută pierdută în ultimul scrutin. 

Miza problemei depăşeşte interesele politice interne ale regimului Erdogan. În joc nu este doar combaterea Statului Islamic, un factor cheie în viitoarea configuraţie a Orientului Apropiat, dar şi coeziunea Alianţeii Nord-Atlantice. Totul se petrece într-un moment în care democraţiile sunt expuse unor susţinute şi masive agresiuni din interior şi exterior.
Rivalitatea între Turcia şi susţinătorii PKK riscă să afecteze lupta împotriva Statului Islamic. Potrivit guvernului de la Ankara, nu există nici o diferenţă între Statul Islamic şi grupul kurzilor militanţi PKK. Amândouă organizaţiile sunt teroriste în opinia autorităţilor turce. "Orice organizaţie teroristă care reprezintă o ameninţare la graniţele Turciei va determina autorităţile noastre să ia măsuri fără ezitări" a precizat Ahmet Davutoglu, după ce Turcia a pornit ample operaţiuni militare împotriva celor două grupări. "Nimeni să nu se îndoiască de determinarea noastră"
 a adăugat.
Luptătorii PKK s-au dovedit a fi adversari atât de eficienţi ai Statului Islamic, încât au existat voci în Statele Unite care au solicitat scoaterea PKK de pe lista organizaţiilor teroriste întocmită de Departamentul de Stat. "America ar trebui să facă asta", a spus Gunter, profesor la Universitatea Tehnică din Tennessee. "Statele Unite au susţinut eficient PKK prin ajutorul oferit afiliaţilor acestora, respectiv Partidul Uniunii Democrate din Siria".

Turcia a intrat în mod deschis într-un război deosebit de complex în Irak şi Siria. La sfârşitul lunii iulie, un combatant al Statului Islamic a comis un atentat sinucigaş în oraşul Suruc, în apropiere de graniţa cu Siria, omorând 32 de activişti de stânga, în majoritate kurzi. În replică, premierul turc a ordonat raiduri aeriene împotriva organizaţiei Statul Islamic şi a oferit în principiu americanilor dreptul de a folosi baza aeriană de la Incirlik. Statele Unite afirmă că sprijină raidurile aeriene împotriva PKK. În cadrul unei conferinţe de presă, purtătorul de cuvânt al Departamentului de Stat, John Kirby, i-a descris pe militanţii PKK drept "terorişti", subliniind că Ankara are dreptul de a se apăra. 
Ankara susţine necesitatea fâşiei de protecţie în nordul Siriei

Prin atacurile sale aeriene, Turcia urmăreşte să alunge miliţiile Statului Islamic din nordul Siriei şi să instituie o zonă tampon  Turcia a susţinut mereu instituirea unor zone de protecţie şi de interdicţie a zborului în Siria, a declarat ministrul de Externe, Mevlüt Kavusoglu. Potrivit oficialului turc, refugiaţii sirieni ar putea găsi adăpost în astfel de zone de securitate. Când miliţiile teroriste ale Statului Islamic vor fi alungate din nordul Siriei, va fi creată şi acolo o zonă de protecţie.
Avioane de luptă turceşti au atacat poziţii ale Statului Islamic din Siria. Concomitent, aviaţia a atacat şi obiective controlate de Partidul Muncitorilor din Kurdistan, PKK, aflate în nordul Irakului. Potrivit cabinetului premierului, Ahmet Davutoglu, au fost atacate ţinte precum adăposturi subterane şi depozite de armament ale PKK. Printre obiectivele bombardate se numără şi unele din Munţii Kandil, în care se află şi cartierul general al luptătorilor kurzi. Pe lângă loviturile aeriene, acele obiective au fost atacate şi de artileria trupelor terestre turce. a mai precizat biroul lui Davutoglu a declarat că atacurile vor continua, atât timp cât Turcia este ameninţată.

În reacţie la atacurile aeriene, PKK a declarat încheiat armistiţiul convenit cu guvernul turc. Conflictul dintre statul turc şi organizaţia separatistă PKK durează de peste 30 de ani, soldându-se cu moartea mai multor zeci de mii de oameni. Părţile au depus, fără success, eforturi pentru a se ajunge la un proces de pace. În martie 2013, PKK a proclamat unilateral o încetare a focului, care nu a fost mereu respectată. 

Turcia, la graniţa turbulenţelor politice grave
Turcia traversează o perioadă dificilă, fiind la graniţa turbulenţelor politice grave. Ankara şi Bruxelles-ul consideră uciderea soldaţilor turci de către rebelii PKK un act de terorism - condamnat prin demonstraţii de stradă în Turcia. Mii de oameni au protestat în Turcia faţă de organizaţia teroristă kurdă.

Protestele din Turcia au degenerat în violenţe. Sediul unuia dintre cele mai importante ziare din Turcia, Hürriyet, a fost atacat de două ori. "Teama şi democraţia nu fac casă bună împreună. Dar noi ne temem!"
 a declarat redactorul-şef al publicaţiei. De asemenea, au fost atacate sediile din câteva oraşe ale formaţiunii pro-kurde Partidul Democratic al Poporului au fost ţinta mai multor atacuri violente. Înaintea alegerilor din noiembrie, s-ar putea ajunge la un conflict intern.
FLASH. OPINII DE PRESĂ
“Alexis Tsipras asuma un risc calculat"

Demisia lui Alexis Tsipras a avut ecou în presa internaţională. 

Der Spiegel îl numeşte pe Alexis Tsipras „reformatorul neaşteptat”
. Jurnaliştii germani apreciază că premierul grec vrea alegeri anticipate ca să-şi liniştească criticii din propriul partid.

Le Figaro afirmă că demisia guvernului grec a fost „prevăzută” de presa locală în ultimele zile. Practic, alegerile anticipate “formalizează divorţul dintre Alexis Tsipras şi aripa dură a partidului său”
.

Bloomberg 
consideră că Alexis Tsipras vrea alegeri anticipate “ca să-şi consolideze puterea”.

Cotidianul elen Protothema îl citează pe preşedintele Partidului Noua Democraţie, Evangelos Meimarakis, care îl numeşte pe Alexis Tsipras “dezertor, iresponsabil şi laş” pentru că “şi-a dat demisia ca să scape de probleme”
.

“Guvernul Greciei demisonează”, scrie Business Insider. “Premierul grec Alexis Tsipras a anunţat (…) că îşi dă demisia de la conducerea guvernului şi a cerut organizarea de alegeri anticipate. “Mandatul pe care l-am primit la 25 ianuarie şi-a atins limitele. Acum, poporul trebuie să se pronunţe. Voi, prin votul vostru, veţi decide dacă v-am reprezentat curajos în faţa creditorilor, dacă acest acord cu creditorii este de ajuns”, a declarat Tsipras. "Suntem obligaţi să respectăm acordul, dar ne vom lupta să atenuăm consecinţele adverse" a menţionat, subliniind că nu a obţinut acordul pe care şi l-a dorit, dar că acesta este cel mai bun în condiţiile date. "Voi încerca să obţin votul poporului grec pentru a conduce ţara şi pentru a continua programul nostru de guvernare", a adăugat Tsipras, cu precizarea că are "obligaţia morală şi politică" de a pune ceea ce a făcut, cu "succese şi eşecuri", la “judecata poporului, pentru ca acesta să decidă din nou”
.

“Premierul grec Alexis Tsipras a cerut organizarea de noi alegeri”, titrează The New York Times. “Tsipras, care se confruntă cu o revoltă în partid în privinţa planului de salvare, a spus că îşi va prezinta demisia și va cere noi alegeri care va avea loc pe 20 septembrie.” Scrutinul neasteptat la care s-a ajuns in urma depunerii mandatului de catre Alexis Tsipras a atras interesul analistilor asupra viitorului politic si economic al Greciei.  Mai putin clar este daca apelul lui Tsipras la un scrutin neasteptat ar putea destabiliza si mai rau economia Greciei pe termen scurt, scrie The New York Times. "Deponentii si-au retras aproximativ 40 de miliarde de euro din bancile grecesti incepand cu luna decembrie (...) Cupoanele obligatiunilor guvernamentale grecesti au crescut joi, acest lucru indicand faptul ca investitorii vad un risc economic mai mare in contextul unor noi alegeri"
.

"Alegerile in Grecia: Alexis Tsipras asumă un risc calculat" a afirmat The Guardian, analizând încrederea pe care o are liderul Alexist Tsipras în susţinerea votanţilor săi, în pofida unui grup Syrzat şi a schimbării sale de poziţie referitor la măsurile de austeritate.
The Washington Post atrage atenţia asupra “rebeliunii” pe care a înfruntat-o Tsipras în interiorul propriului partid politic. "Colecţia fragmentară de profesori de economie marxişti, de activişti şi de alţi politicieni de stânga a fost divizată după ce Tsipras a fost de acord cu noul plan de salvare a Greciei (...) Unele voci din cadrul partidului spun că Grecia ar fi trebuit să rişte salvându-se singură şi chiar să părăsească zona euro." Deşi Syrza rămâne pe primele poziţii în sondajele de opinie, "în tumultoasa lume a politicii Greciei multe se pot schimba"
.
Die Welt consideră că schimbarea radicală a poziţiei lui Alexis Tsipras – care s-a prezentat iniţial "drept un veritabil socialist şi un duşman al economiei de piaţă", pentru ca apoi sa propună Greciei aceleaşi reforme pe care le condamna – i-a derutat pe mulţi dintre greci. "Dacă Tsipras vrea ca noul său mandat să dureze mai mult de câteva luni, acesta va căuta liniştea în tabăra sa (...), va încerca să scape de adversarii săi, comunistul Panagiotis Lafazanis, preşedinta Parlamentului şi politician de extrema stânga. Zoe Konstantopoulou, poate chiar şi de fostul său ministru de Finanţe, Janis Varoufakis"
.

„Criza imigranţilor aduce haosul în Europa”

“Trenurile care transportă refugiaţi ajung în Germania”, scrie The Guardian. “Sute de oameni – dintre care mulţi au fugit de războiul civil din Siria – au ajuns la Munchen după ce autoritățile din Austria și Ungaria au permis trenurilor să se deplaseze spre teritoriul german. Circa 190 de imigranţi au fost controlaţi la Rosenheim, la sud de Munchen, şi îmbarcaţi apoi în autobuze pentru a ajunge la o fostă cazarmă, în timp ce ceilalţi 200 de imigranţi şi-au continuat drumul până la Munchen. La Munchen, aceşti refugiaţi, în principal din Siria, Afganistan şi Eritreea, au fost conduşi într-o clădire de lângă gară unde au fost înregistraţi, în aşteptarea sosirii unui alt tren în timpul nopţii de data aceasta de la Viena, cu imigranţi plecaţi din Ungaria.Sistemul Uniunii Europene în materie de azil a intrat în colaps sub presiunea unei crize fără precedent a imigraţiei”. Imigranţii sosiţi în Germania fac parte dintre cele circa 2.000 de persoane care aşteptau în gările din Budapesta, transformate în tabere improvizate de refugiaţi. “Afluxul de imigranţi reprezintă o criză pentru Uniunea Europeană, care a eliminat controalele la frontierele dintre statele din zona Schengen. Solicitanții de azil trebuie însă să aplice în prima ţară din UE în care ajung”
.

„Ungaria controlează trenurile: sute de refugiaţi ajung în Bayern”, precizează Der Spiegel. “Refugiaţii au dat năvală în Gara de Est din Budapesta, apoi s-au supus controalelor poliţiei din Ungaria: Sute de refugiaţi au ajuns în Bavaria cu trenuri supraaglomerate până după miezul nopţii. În următoarele ore sunt de aşteptat mai mulţi imigranţi”
.

„Criza imigranţilor aduce haosul în Europa”, afirmă The Wall Street Journal. „Cancelarul german Angela Merkel a cerut Europei să abordeze criza imigranţilor și să cadă de acord pe o distribuţie echitabilă a persoanelor. Merkel a avertizat că incapacitatea de a face acest lucru ar putea aduce în discuţie riscul fruntierelor deschise ale UE.”
. The Wall Street Journal notează că guvernul ungar ar putea lua decizia de a mobiliza armata la frontiere, alături de forţe speciale ale poliţiei, pentru a reduce afluxul de imigranţi din regiunile din Orientul Mijlociu şi Africa de Nord, care încearcă să tranziteze ţara. 

„Angela Merkel solicită unitate în Europeană în abordarea fluxului de imigranţi”, scrie The New York Times. Cancelarul german Angela Merkel a declarat că în cazul în care Europa nu va reuşi să se pună de acord în legătură cu o distribuire echitabilă a refugiaţilor, zona Schengen va fi pusă sub semnul întrebării. “Ştiu că unele ţări au anumite poziţii”, a mai spus, cerându-le statelor membre UE să adopte “o direcţie comună pe cât posibil”. Dar, “dacă vom începe să spunem că nu dorim musulmani, atunci nu este bine”, a adăugat Merkel, subliniind că Europa este construită pe principiul “demnităţii fiecărei fiinţe umane”. A atras, de asemenea, atenţia că Italia trebuie ajutată, întrucât Roma nu poate găzdui toţi imigranţii care sosesc pe Marea Mediterană. Angela Merkel a afirmat, totodată, că actuala criză a imigranţilor a pus Germania în faţa unei “provocări majore care nu va fi rezolvată în curând, îndemnând cetăţenii să dea dovadă de flexibilitate şi răbdare”
.
“Un poliţist a fost ucis şi alţi numeroşi au fost răniţi în faţa Parlamentului ucrainean”, scrie Le Monde. “Ciocnirile de lângă sediul Radei Supreme au început la scurt timp după ce a început votul pe marginea modificărilor la Constituţie în vederea descentralizării. Protestatarii au început să arunce în organele pentru apărarea ordinii publice cu sticle, fumigene şi pietre din pavaj. De asemenea, a fost aruncată o grenadă de luptă. Un membru al Gărzii Naţionale a murit, iar 122 au fost răniţi, potrivit Ministerului de Interne ucrainean”. Garda Naţională ucraineană, aflată în subordinea Ministerului de Interne, este format, în principal, din voluntari care fac parte din miliţiile de autoapărare a Maidanului, mişcarea de contestare proeuropeană din centrul Kievului. Preşedintele ucrainean Petro Poroşenko a criticat luni violenţele din faţa Parlamentului de la Kiev, soldate cu un mort şi o sută de răniţi, promiţând o pedeapsă severă pentru cei vinovaţi. “A fost o acţiune anti-ucraineană, ai cărei organizatori, fără excepţie - toţi reprezentanţii forţelor politice - trebuie sever pedepsiţi”, a mai spus Petro Poroşenko ca aluzie clară la partidul de extremă dreapta Svoboda, ai cărui militanţi au fost acuzaţi că s-ar afla în spatele violenţelor. Uniunea Europeană s-a declarat, la rândul său, “extrem de îngrijorată de violenţele izbucnite între manifestanţii de extremă dreapta şi poliţişti la Kiev pe marginea unui vot în Parlament privind autonomia regiunilor separatiste proruse”
.
Putin refuză oferta Arabiei Saudite şi îl sprijină pe Al Assad 
Aproximativ 15 miliarde de dolari pentru elicoptere de luptă, tancuri şi armament rusesc, preţuri mari pentru petrol şi hegemonia asupra gazelor naturale cumpărate de Europa ar fi oferta făcută Rusiei, cu sprijinul americanilor, de Arabia Saudită pentru ca Moscova să lase să cadă regimul preşedintelui sirian Bashar al-Assad. Oferta, se spune, a fost respinsă de Rusia. Propunerile ar fi fost făcute, la Moscova, direct preşedinteui rus Vladimir Putin de către şeful spionajului saudit prinţul Bandar bin Sultan. Detalii despre întâlnirea de patru ore s-au „scurs“ mai întâi în presa rusă şi au stârnit vâlvă în pre­sa internaţională în contextul în care SUA, Marea Britanie şi Franţa şi-au pregătit navele de război pentru un atac în Siria, iar Iranul a promis că va reacţiona. Mai multe informaţii a oferit ziarul libanez As-Safir, care are legături cu Hezbollah şi este ostil Arabiei Saudite. O parte din informaţii au fost confirmate pentru Reuters de diplomaţi occidentali.
Prinţul Bandar ar fi venit la Moscova cu un pachet de „cadouri“ şi ameninţări prin care spera să-l convingă pe Putin să nu mai sprijine regimul aflat la putere în Siria, scrie The Telegraph. „Înţelegem marele interes al Rusiei pentru petrolul şi gazele din Mediterana, de la Israel la Cipru. Şi mai înţelegem importanţa gazoductului rusesc către Europa. Nu suntem interesaţi să concurăm aici. Putem coopera. Să examinăm deci cum putem crea o strategie comună ruso-saudită în privinţa petrolului“
, ar fi spus şeful spionajului saudit. Discuţiile par să fi oferit Rusiei o alianţă cu cartelul marilor producătorilor de petrol OPEC. 
Rusia şi Arabia Saudită “îşi împart topul producţiei de ţiţei”, dar Rusia nu colaborează cu OPEC, organizaţie condusă de saudiţi. De asemenea, “prinţul ar fi promis că Arabia Saudită îşi va folosi influenţa pentru a asigura că nici un stat din regiune nu va exporta gaze naturale în afara Peninsulei Arabe şi nu va leza poziţia Rusiei ca principal furnizor de gaze pentru Europa”
. În privinţa gazelor, Arabia Saudită şi-ar putea folosi influenţa pentru a convinge marii producători de gaze ai regiunii, printre care Qatar, să reducă producţia de gaz natural lichefiat.
As-Safir scrie că “prinţul Bandar a promis că ţara sa va proteja baza navală a Rusiei din Siria dacă regimul lui Assad este înlăturat”
. 
Reuters scrie că Arabia Saudită a încercat să „mituiască“ Rusia cu 15 miliarde de dolari, bani cu care ar cumpăra armament rusesc prin reactivarea unui contract mai vechi. „A fost o comandă de tancuri T-90 care a fost stopată din motive misterioase, iar dacă aceasta este o reactivare a acelei comenzi, atunci putem suspecta că saudiţii vor ceva în schimb, iar acel ceva poate avea legături cu Siria“
, a precizat Ruslan Pukhov, directorul institutului de cercetare militară CAST. El colaborează cu ministerul rus al apărării.

Rusia şi Arabia Saudită au încheiat în 2008 un contract pentru furnizarea a 150 de T-90, a peste 100 de elicoptere de atac Mi-17 şi Mi-35 şi mai multor vehicule de luptă pentru infanterie BMP-3.  “Prin acest contract saudiţii au vrut să convingă Rusia să-şi reducă relaţiile cu Iranul”
.
Frauda bancară uriaşă produce tulburenţe sociale în Moldova
 
Protestul împotriva guvernării din Republica Moldova a fost reflectat pe larg în presa internaţională. Publicaţii şi agenţii internaţionale de presă prestigioase, precum The Guardian, Euronews, Reuters, Washington Post, Al Jazeera, Associated Press,  Fox News, ABC News şi Libération au scris despre cetăţenii Republicii Moldova care au ieşit în Piaţa Marii Adunări Naţionale pentru a protesta împotriva oligarhilor de la putere şi pentru a-şi lua ţara înapoi.
„Zeci de mii de oameni din Moldova au ieşit în stradă pentru a cere dizolvarea noului guvern în urma unor scandaluri de corupţie. Protestul este cea mai mare acţiune de acest fel în fosta republică sovietică de la obţinerea independenţei sale”, a precizat The Guardian. Guvernul Streleţ a fost votat la limită de Parlament în iulie, pe fondul turbulenţelor politice în creştere, mai informează The Guardian. Mii de oameni au protestat după ce un miliard de dolari a dispărut de la trei bănci prin intermediul unor credite misterioase. În consecinţă, “Fondul Monetar Internaţional şi Banca Mondială au oprit procesul de finanţare pentru Moldova, iar întoarcerea miliardului furat rămâne o una dintre revendicările protestului  actual. Guvernul Streleţ a promis să readucă ţara pe făgaşul de integrare în UE şi că îi va pedepsi pe cei responsabili pentru furtul bancar, dar mişcarea de opoziţie a acuzat că guvernanţii tergiversează intenţionat reformele. De asemenea, a acuzat oligarhii că deţin controlul asupra economiei şi politicii ţării”
.

Euronews face referire la “demonstraţia provocată de scandalul miliardului dispărut, care a lovit economia fragilă a Republicii Moldova”
. Totodată, menţionează solicitarea moldovenilor de a pune capăt corupţiei şi  influenţei grupurilor oligarhice. 
Libération a menţionat că zeci de mii de persoane au protestat în centrul Chişinăului şi au cerut demisia şefului statului, Nicolae Timofti, pe care îl acuză că “stă la cheremul oligarhilor” şi nu duce o luptă eficientă împotriva corupţiei.  „Protestul a fost organizat de Platforma Civică „Demnitate şi Adevăr”- o mişcare de opoziţie fondată de jurnalişti, politologi şi activişti ai societăţii civile din Republica Moldova care promovează valorile integrării europene pentru Republica Moldova - demonstraţia a adunat în centrul Chişinăului până la 100.000 de oameni, conform organizatorilor.  „Suntem pentru o integrarea europeană reală, dar autorităţile actuale nu fac nimic, dar vorbesc de integrare, în timp ce jefuiesc ţara”, a declarat . Dolganiuc Valentin, unul dintre liderii acestei mişcări create în Moldova în primăvară, “după dispariţia misterioasă a unui miliard de dolari de la trei bănci importante”
.
Manifestaţia de amploare de la Chişinău a avut ecou şi în presa din Germania. Die Welt a scris că “frauda din sistemul bancar din Republica Moldova a scos în stradă moldovenii în cadrul unui protest fără precedent în istoria Europei de Sud-Est”
. 
 
Al Jazeera a titrat: "Furtul miliardului din sistemul bancar al Republicii Moldova a scos oamenii la un protest masiv"
. În articol se menţionează că în inima Chişinăului a avut loc cea mai mare manifestaţie stradală din istorie. Oamenii au cerut demisia preşedintelui şi alegeri anticipate. 
Reuters  scrie că la Chişinău are loc cel mai mare protest stradal din istoria Republicii Moldova şi că “oameni de prin toate colţurile ţării au venit să ceară alegeri anticipate, demisia preşedintelui şi să protesteze faţă de regimul corupt de la guvernare”
.
„Zeci de mii de oameni au protestat în capitala Moldovei, solicitând guvernului să investigheze în mod corespunzător furtul de un miliard de dolar care a dispărut de la trei bănci anul trecut” a titrat Associated Press, citat de Fox News, ABC News şi The Washington Post. Protestatarii au strigat „Miliardul înapoi!”, îndemnându-i pe guvernatorul Băncii centrale, procurorul general şi alţii să demisioneze, adaugă sursele citate. Banca de Economii, Banca Socială şi Unibank, de unde au dispărut banii înainte de alegerile parlamentare din noiembrie 2014 au fost puse sub administrarea Băncii Naţionale a Moldovei, iar pierderile au fost acoperite din bugetul de stat, amintesc sursele citate.
Mitingul de la Chişinău a fost reflectat şi de unele instituţii media din Rusia. TV Rain a scris că “la mitingul de amploare, organizat de Platforma Civică "Demnitate şi Adevăr", au participat oameni din toată republica”
.
"Protestatarii din Moldova au cerut demisia preşedintelui"
 a titrat Ria Novosti. "Manifestanţii din centrul Chişinăului se pregătesc să-şi instaleze corturi"
, scrie Interfax.  

